text:
el | net
Tlf: 60 00 60
elnet@elnet.fo
Umsiting
bokhald@elnet.fo
Búðstaður
Slættanesgøta 11
100 Tórshavn
Neyðstreymur
Ein álítandi skipan við neyðstreymi hevur alstóran týdning fyri fyritøkuna
Hóast vit í Føroyum hava rættiliga trygga el-veiting, so kemur eisini fyri, at streymurin er burtur. Bæði í lítlar løtur og í fleiri tímar. Ikki minst er vandi fyri hesum vetrarhálvárið, tá harðbalna føroyska veðurlagið hevur hug at arga sjálvt tær bestu stýriskipanirnar hjá SEV.
Í flestu førum elva streymslit til frustratiónir, tíðarkrevjandi uppstartir, og kanska er eisini neyðugt at gera nýggjar uppsetanir av KT-kervi og elektroniskari útgerð.
Hevur tú neyðstreym, ber til at sleppa undan hesum. El-Net hevur samstarvsavtalu við Atek, sum í fleiri enn 15 ár hevur lagt seg eftir at veita dygdartænastu innan neyðstreymsloysnir. Samstarvsavtalan tryggjar eisini kundum okkara bestu tænastuna, tí við hesum hava vit atgongd til tey fleiri enn 50 serútbúnu starvsfólkini hjá Atek.
Vit kunnu veita eitt breitt úrval av loysnum til neyðstreym. Bæði einnan generatoranlegg og ymiskar loysnir við UPS’um.
UPS
UPS merkir Uninterruptible Power Supply. Ella sagt øðrvísi, eitt el-verk, sum ikki verður órógvað.
Hetta verður drivið av einum battarípakka, og verður UPS’urin koplaður millum almenna el-verkið og kritisku útgerðina, sum ikki má vera fyri streymsliti. Hetta verður ofta nýtt innan KT- og samskiftisídnaðin, har tað hevur stóran týdning, at tað altíð slepst framat datum.
Í skrivstovuumhvørvi er hartil vanligt, at allar teldur við kritiskum funktiónum eru íbundnar UPS’in, soleiðis at hesar eisini koyra, hóast streymslit er.
Hartil økir ein slík loysn um livitíðina á KT-útgerðini. Tá streymur verður veittur umvegis ein UPS, slepst undan peaks, yvir- og undirspenningum, sum kunnu órógva og í ringasta føri oyðileggja tól, ið eru íbundin el-kervinum.
Velja tit eina UPS-loysn, eiga tit eisini at umhugsa, um tit ynskja eina skipan, har KT-útgerðin sjálvvirkandi verður sløkt eftir ávísa tíð.
Generatoranlegg
Hava tit tørv á back-up streymi í meira enn ein tíma, viðmæla vit, at tit umframt UPS eisini hava eina neyðgenerator. Hetta er ein diesel-motorur, sum er koplaður til eina el-generator, og sum soleiðis framleiðir streym, um el-kervi er óvirkið.
Ynskja tit at frætta nærri um hesar loysnir, eru vit altíð fús at veita tykkum ráðgeving.


c: text/html

text:
Sverri Egholm
20.04.2017 - 00:02
Ítróttur > Ítróttur > Billard
Fríggjadagin 21. apríl byrjar finaluumfarid í føroyameistarakappingini fyri einstaklingar í billard. Kappingin verður í ár leikt í billardhølunum í Klaksvík, har átta teir stinnastu leikararnir í Føroyum fara at dystast um føroyameistaraheitið.
Til føroyameistarakappingina er vanligt, at teir seks leikarinir vid besta miðaltali gjøgnum kappingarárið fyri lið, kvalifisera seg beinleiðis til finaluumfarið í FM kappingini. Síðani eru tvey pláss eftir at spæla um, og fyri at finna tveir teir seinastu luttakarinir, varð ein undankapping leikt fyrr í hesum mánaðinum. Undankappingin varð eisini leikt í Klaksvík, har tólv mans høvdu meldað seg til, fyri at dystast um luttøku í finaluumfarinum.
Teir seks sum hava kvalifisera seg beinleiðis til kappingina gjøgnum miðaltalið eru:
Jákup Baldvinsson - Billardfelag Fuglfjørður
Páll Heri Nolsøe - Tvøroyrar Billardfelag
Jens Kjartan Feilberg - Billardfelag Fuglafjørður
Kristian Suni Høgnesen - Klaksvíkar Billardfelag
Max Rasmussen - Tvøroyrar Billardfelag
Sonhard Johannesen - Klaksvíkar Billardfelag.
Teir tveir sum kvalifiseraðu seg til finaluumfarið gjøgnum undankappingina eru:
Niels Nielsen - Havnar Klubba
Danial Pauli Joensen - Billardfelag Fuglafjørður
Kappingin byrjar Fríggjadagin kl. 13, har leikarinir spæla í tveimum bólkum við fýra í hvørjum. Nr. 1 og 2 í hvørjum bólki koma víðari til semifinalurnar, sum verða spældar Leygardagin.
Fyrsta semifinala verdur spæld leygarmorgunin kl. 10. Onnur semifinalan kl. 12. Bronsudysturin kl. 14. Og FM finalan kl. 16.
Frá Billardsamband Føroya verður sagt, at øll sum eru áhugaði í at síggja, hvussu spælið fer fram, eru vælkomin at leggja leiðina framvið billardhølið í Klaksvík.

robotstxt: allowed

filter: keep


text:
Ársins orð 2016 er hjúnabandslóg. Tað varð avdúkað í sendingini Góðan morgun, Føroyar í Kringvarpi Føroya fríggjamorgunin 16. desember.
Í morgunsendingum í vetur hevur Kringvarpið heitt á lurtarar at senda inn uppskot um ársins orð. Inn komu yvir 100 uppskot. Millum tey innsendu orðini vórðu vald 10 orð, sum tey trý Zakaris Svabo Hansen, formaður í Málráðnum, Kristin Magnussen, málfrøðingur á Málstovuni, og Jón Brian Hvidtfeldt, formaður í Føroyskum Miðlafólkum, valdu ársins orð burturúr.
Hetta er fyrsta ferðin, at ársins orð verður valt í Føroyum.


text:
Mar 15, 2013
Lykilin hjá Sáru (Tatiana de Rosnay)
Ein sera spennandi bók, so snildisliga bygd, at tú mást alla tíðina fylgja Juliu um næsta horn ella næstu sýn, lukkast tað Sáru at bjarga beiggjanum? Nei. Hvar fór hon so, lukkast tað at hitta Sáru í í USA….lukkast tað at finna sonin Italia. Tíbetur er bókin bygd so, at annaðhvørt kapittul er úr nútíðini, tí partarnir frá krígnum eru so syrgiligir, at tað er nívandi at lesa.
Vit samdust um, at tøgnin, tøgnmentanin er eitt høvuðstema. Familjur hava loyndarmál, Eduardo hevur lovað pápa sínum, at dylja sum mansmorð tað, hann veit um Sáru og hennara lagnu, tískil vita hansara børn einki, men tað vísir seg, at tey, sum vit hildu einki vistu, vita tað kortini. Hví hava vit slík loyndarmál? Fyri at verja hini ella okkum sjálvi? Og er tað altíð best, at allur sannleikin kemur fram? Einstaklingar hava loyndarmál, sum Julia, sum dylur, at hon er við barn og ikki veit, um hon skal velja fosturtøku. Og so tann mest umfatandi og larmandi tøgnin, loyndarmálið hjá eini heilari tjóð, í hesum føri fransmonnum. Sannleikin um, hvussu franska løgreglan tók franskar jødar, vaksin og børn og sendi í fangalegu og víðari til týningarlegu er eitt sárt kapittul í franskari søgu.
Kvinnusíðan er væl umboðað Julia, Zoe, Sára og Mamé halda allar saman, Bertrand er ikki so positivt lýstur, ótrúgvur, ræðist at blíva gamal, og hann heldur, at JUlia skal lata alt hatta gamla málið vera. Men pápi hansara er fegin at sleppa av við sína tagnarbyrðu.
Julia er amerikansk, og munurin millum tað franska og tað amerikanska verður nakað umrøddur.
Skaldsøgan er á ein hátt sera einfald, alt fellur upp á pláss, journalisturin Julia finnur alt, hon leitar eftir, konvoluttar við loyniskjølum og myndum avdúka gáturnar. Bókin er í støðum í so einføld: ímóti endanum verður alt so gott, at tú situr við klumpi í hálsinum og hopar, at tey bæði Julia og William kanska kunna sláa pjøkarnar saman, nú ið tey eru single bæði vegna alt hetta uppkláringararbeiðið, og ein lítil Sára gongur har og hoppar. Eisini tá ið Julia sprakk upp úr seingini og skræddi droppið úr arminum og avgjørdi, at hon vildi ikki týna fostrið, minti meg um filmar, har tey renna frá altarinum út úr kirkjuni at finna sín einasta eina, ella tuska út í ein av fingrunum í floghavnini at steðga einum flogfari við tí einasta eina til at biðja um fyrigeving í síðstu løtu….
Stílurin er realistiskur. Lykilin er myndin, stongsilin sum ikki fæst upp. Lásið, sum læsti Sáru alt lívið og samstundis læsti familjuna hjá Bertrand fasta í tøgnini. Julia fer at pilka við lásið, lykilin liggur saman við skjølunum hjá Sáru, og tá ið bókin endar er hann komin fram í ljósið.
Vit samdust um, at tøgnin, tøgnmentanin er eitt høvuðstema. Familjur hava loyndarmál, Eduardo hevur lovað pápa sínum, at dylja sum mansmorð tað, hann veit um Sáru og hennara lagnu, tískil vita hansara børn einki, men tað vísir seg, at tey, sum vit hildu einki vistu, vita tað kortini. Hví hava vit slík loyndarmál? Fyri at verja hini ella okkum sjálvi? Og er tað altíð best, at allur sannleikin kemur fram? Einstaklingar hava loyndarmál, sum Julia, sum dylur, at hon er við barn og ikki veit, um hon skal velja fosturtøku. Og so tann mest umfatandi og larmandi tøgnin, loyndarmálið hjá eini heilari tjóð, í hesum føri fransmonnum. Sannleikin um, hvussu franska løgreglan tók franskar jødar, vaksin og børn og sendi í fangalegu og víðari til týningarlegu er eitt sárt kapittul í franskari søgu.
Kvinnusíðan er væl umboðað Julia, Zoe, Sára og Mamé halda allar saman, Bertrand er ikki so positivt lýstur, ótrúgvur, ræðist at blíva gamal, og hann heldur, at JUlia skal lata alt hatta gamla málið vera. Men pápi hansara er fegin at sleppa av við sína tagnarbyrðu.
Julia er amerikansk, og munurin millum tað franska og tað amerikanska verður nakað umrøddur.
Skaldsøgan er á ein hátt sera einfald, alt fellur upp á pláss, journalisturin Julia finnur alt, hon leitar eftir, konvoluttar við loyniskjølum og myndum avdúka gáturnar. Bókin er í støðum í so einføld: ímóti endanum verður alt so gott, at tú situr við klumpi í hálsinum og hopar, at tey bæði Julia og William kanska kunna sláa pjøkarnar saman, nú ið tey eru single bæði vegna alt hetta uppkláringararbeiðið, og ein lítil Sára gongur har og hoppar. Eisini tá ið Julia sprakk upp úr seingini og skræddi droppið úr arminum og avgjørdi, at hon vildi ikki týna fostrið, minti meg um filmar, har tey renna frá altarinum út úr kirkjuni at finna sín einasta eina, ella tuska út í ein av fingrunum í floghavnini at steðga einum flogfari við tí einasta eina til at biðja um fyrigeving í síðstu løtu….
Stílurin er realistiskur. Lykilin er myndin, stongsilin sum ikki fæst upp. Lásið, sum læsti Sáru alt lívið og samstundis læsti familjuna hjá Bertrand fasta í tøgnini. Julia fer at pilka við lásið, lykilin liggur saman við skjølunum hjá Sáru, og tá ið bókin endar er hann komin fram í ljósið.
Skrivað hevur Bergljót av Skarði klokkan 00:00
Subscribe to: Post Comments (Atom)


text:
Hóskvøldið 23. november kl. 20 verður fundur í Mettustovu í Havn, har kunnað verður um nýggju tilhaldslógina eins og um Heildarætlan um harðskap í parløgum og nærsambondum. Sum eitt av átøkunum í Heildarætlan um harðskap í parløgum og nærsambondum samtykti løgtingið í heyst lóg um tilhald, uppihaldsforboð og burturvísing. Lógin veitir m.a. heimild at vísa…
Í 2018 verður familjurættarmálsøkið væntandi yvirtikið, og frameftir skal løgtingið smíða lógirnar á økinum. Okkum tørvar eitt orðaskifti um málsøkið, tí øll eru ikki fegin um broytingarnar, ið eru gjørdar í teimum nýggjastu donsku lógunum. Hvussu vilja vit, at okkara rættartrygd skal vera? Hvørji atlit skulu takast og til hvønn? Hvat hendir við samverurættinum, tá harðskapur…
Nýggjársnátt blivu út móti 600 kvinnum seksuelt álopnar í miðbýnum í Køln. Hóast so nógvar meldingar, er ongin blivin handtikin fyri hesi misbrot. 31 menn eru handtiknir, men fyri stuldur og annað. Síðani hendingina eru fleiri líknandi hendingar komnar fram. Um enn ikki so umfatandi, so er somu nátt tað sama hent í millum annað…
Kvinnur, sum eru fyri harðskapi í parlagnum eru einsamallar. Tær tora onki at siga, og vit tora ikki at spyrja. Tí varpar Kvinnurfelagið í Havn ljós á hendan stóra, dulda samfelagstrupulleikan. Í fyrsta umfari við at bróta tøgnina. Limatiltakið “Hví hevur tú blátt eyga?” verður mikukvøldið 26. november í Mettustovu úti á Reyni, har tvær…


text:
Landsverk hevur nógvar uppgávur, har stovnurin skal umboða landsins áhugamál. Stovnurin fór um aldarskiftið frá at nýta síni egnu starvsfólk og maskinur til at gera vegir, brúgvar og berghol. Í staðin verður hetta arbeiðið nú bjóðað út til privatar entreprenørar. Føroya Handverksmeistarafelag heldur, at nú er tíðin búgvin til at taka næsta stig og eisini útveita rakstaruppgávurnar.
Landsverk brúkar enn gamla mátan við at nýta síni egnu fólk og maskinur á hesum økjum:
- Viðlíkahald av landsvegum og tunlum
- Fresing og asfaltering
- Vetrarhald á landsvegunum
- Framleiðsla og søla av gróti, skervi og asfalti
Hetta er uppgávur, sum uttan iva kundu verið loystar av privatum veitarum. Á henda hátt kundi fokus hjá Landsverki verið sett á tað sum er kjarnuuppgávan hjá stovninum: at stýra íløgum og rakstri gjøgnum sáttmálastýring.
Okkurt ítøkiligt má gerast
Við útvarpið hjá Kringvarpinum sigur stjórin á Landsverki, Ewald Kjølbro, at okkurt ítøkiligt má gerast beinavegin, um samfelagið ikki skal vænta at steðga upp í vetur, um kavi skuldi lagt seg um landið. Víðari verður sagt, at Landsverk hevur ein akuttan tørv á 3,5 mio. kr. fyri yvirhøvður at megna uppgávuna, ein tørv á 8 mio. kr. til komandi vetur og 21 mio. til næstu árini. Fyri slíkan pening høvdu vinnufyritøkur heilt vist vilja at kappast um arbeiðið. Mett verður, at eini 30 til 40 fyritøkur veita tænastur og vørur innan entreprenørvirksemi o.l. í Føroyum. Ja, Føroya Handverksmeistarafelag er samt í, at okkurt ítøkiligt má gerast, og tað er at útveita uppgávuna, so kapping fæst um uppgávuna, og so at vit koma burtur frá tí afturvendandi kjakinum um maskinurnar hjá Landsverki til tað, sum kjakið átti seg at snúð um: hvussu vit best byggja land.
Útbjóða økir
Við at skipa vegakervið í nøkur nøkunlunda javnstór økir, ber til hjá Landsverki at hefta fyritøkur at kavarudding á smáplássum eisini, samstundis sum tað loysir seg hjá fyritøkunum at átaka sær arbeiðið. Soleiðis skal tað vera møguligt hjá fyritøkum at bjóða uppá eitt ella fleiri økir. Fyritøkurnar skulu sjálvandi liva upp til tey krøv, sum Landsverk setir, og sum Landsverk sjálvt skal liva upp til í dag.
Púra vanligt at útveita rakstraruppgávur
Tað er ikki ókent, at almennir stovnar bjóða virksemi út til vinnufyritøkur at reka. Eitt nú útveitabæði Strandferðslan og kommunur busskoyringina. Í Noregi verður raksturin av vegakervinum boðin út á hvørjum árið. Í Føroyum eigur Landsverk at bjóða rakstrar-, viðlíka- og vetrarhaldi av landsvegakervinum út, t.d. fyri eitt fimm ára skeið, soleiðis at fyritøkurnar náa at gera neyðugu íløgurnar og tillaga sítt virksemi. Tískil kemur Landsverk at hava ein týdningarmiklan leiklut at tryggja góðsku og kapping yvir tíð, í mun til játtan. Sostatt heldur Føroya Handverksmeistarafelag, at tað ikki eru nýggjar maskinur, sum Landsverki tørvar, men heldur ein nýggjur háttur at skipa arbeiðið.
Magnus Magnussen
Føroya Handverksmeistarafelag, formaður


text:
Heilivágur fæst sum tablettir, sum stikkpillarar, sum innspræningarvæta, sum pístr og í nógvum øðrum formum. Hesir ymisku formar nevnast tilbúningarformar.
Tablettir kunnu aftur býtast upp í m.a. enterotablettir og depottablettir, sum ávikavist fyrst verður frígivið í tarminum og verður frígivið yvir longri tíð.
Heilivágur kann soleiðis gevast á ymsar hættir, t. d. gjøgnum munnin, í endatarmin, við at spræna í æðrarnar og við at anda hann inn.
Heilivágur verður gjørdur í tí formi, sum er best egnaður fyri tann ávísa heilivágin. Millum annað skal heilivágurin veita góðan virknað, vera lættur at nýta og kunna halda sær í rímiliga tíð.
T.d. skal ávísur heilivágur fyri astma bara virka í lungunum. Hesin heilivágur virkar tí best, um hann er í pulvurformi, sum ein andar inn. Somuleiðis gevur hesin formur minst hjáárin.
Penicillin, sum er blandað við vatni, heldur sær bara í nakrar vikur. Í pulvurformi heldur penicillin sær í langa tíð. Tí fæst penicillin, sum skal drekkast, í pulvurformi, sum síðan verður blandað við vatni, beint áðrenn tað verður drukkið.
Les meira:
- Á www.apoteket.dk/Laegemidler/Laegemiddelformer.aspx um teir einstøku tilbúningarformarnar.


text:
Kavarudding
Mannagongd og raðfesting fyri kavarudding
Í vanligum kavaveðri taka maskinurnar hjá Eysturkommunu sær av ruddingini. Tá talan er um stórkava, verður hjálp tilkallað uttanífrá.
Tá ið ruddað verður, er tað eftir hesari raðfesting.
- Vegir, har bussleiðin koyrir og sambýli eru
- Aðrir vegir, har skúlar, stovnar o.a. eru
- Vegir til vinnuøki
- Vegir á sethúsaøki
Saltað verður eftir somu raðfesting sum við kavaruddingini, tó verða bara brekkurnar saltaðar.
Maskinurnar eru stórar og trongt er at grava. Vit biða tí vinarliga um, at maskinurnar fáa frið og pláss at arbeiða. Heitt verður á borgarar at hugsa seg um, hvar bilarnir verða settir, tá kavi legst. Gott hevði verði, um borgarin grevur fyri egnum bili, so hann fæst av vegnum.
Annars eru saltkassar settir ymsa staðni til borgarin at brúka, tá tað er neyðugt. Hav í huga, at lítið salt skal til fyri at smelta ísin.


text:
Kelda LS
Mammografi screening
Til kvinnur 50-69 ár
Mammografiscreening er eitt tilboð til allar kvinnur í aldursbólkinum 50-69 ár um, at fáa tikið røntgenmyndir av bróstinum. Ein mammografiscreening kann vísa broytingar í bróstinum, sum ikki ber til at merkja við fingrunum.
Endamálið við slíkari kanning er, at kunna staðfesta evt. bróstkrabbatilburðir tíðliga, veita skjóta og harvið mildari viðgerð, og minka um deyðstíttleikan av sjúkuni.
Innbjóðing
Screeningin gongur fyri seg á Røntgendeildini á Landssjúkrahúsinum, og tekur bert fáar minuttir.
Ert tú í aldursbólkinum 50-69 ár, fært tú eina innbjóðing til mammografiscreening umvegis Mínboks. Hevur tú ikki Mínboks fært tú innbjóðingina við vanligum posti.
Hvat er screening?
Screening er kanning av frískum borgarum, har endamálið er fyribyrgjan av sjúku, ella at minka um deyðstíttleika.
Bróstkrabbascreening
Screening fyri bróstkrabba er eitt tilboð til allar kvinnur í aldursbólkinum 50-69 ár, sum byrjar í 2017. Ert tú í hesum aldursbólkinum, fært tú eina innbjóðing til at møta á Landssjúkrahúsinum og fáa tikið røntgenmyndir av bróstunum annaðhvørt ár, frá tú verður innkallað fyrstu ferð, til tú ert 69 ár.
Innbjóðingin kemur í Mínboks. Hevur tú ikki Mínboks, fært tú innbjóðingina sendandi við vanligum posti.
Hvat er endamálið við screeningini?
Røntgenmyndir kunnu avdúka broytingar í bróstinum uppá fáar millimetur, sum ikki ber til at merkja við fingrunum. Jú fyrr krabbamein verður uppdaga, jú størri er møguleikin fyri at sjúkan ikki hevur breitt seg og tí kann lekjast.
Hvar gongur screeningin fyri seg?
Screeningin gongur fyri seg á Røntgendeildini á Landssjúkrahúsinum, og er til kvinnur uttan sjúkueyðkenni. Hevur tú sjúkueyðkenni, er ikki nøktandi við screeningsmammografi, tvs. bert myndatøku. Í slíkum føri skalt tú fara til tín kommunulækna, og fáa eina ávísing til kliniska mammografi, har serkønur røntgenlækni kannar teg.
Hvussu gongur screeningin fyri seg?
Screeningin gongur fyri seg sum ein røntgenmyndatøka av bróstunum. Røntgentólið verður kallað ein mammografur, - sí myndina omanfyri. Eitt starvsfólk, sum er útbúgvin radiografur tekur myndir av bróstinum. Tú stendur uppi undir kanningini. Bróstið verður lagt á niðaru plátuna, í meðan ovara plátan verður pressa niður ímóti. Síðan verða 2-3 myndir tiknar. Kanningin tekur bert nakrar fáar minuttir.
Hvussu fái eg svar uppá screeningina?
Myndirnar vera kannaðar av tveimum serútbúnum røntgenlæknum, og síðani fært tú skrivligt svar, vanliga innan 4 vikur umvegis Minboks. Hevur tú ikki Minboks fært tú bræv sendandi við Posta. Er nakað illgrunasamt verður tú innkallað av nýggjum til eina kliniska mammografikanning, har serkønur røntgenlækni kannar teg.
Donsk tøl vísa á, at 95-98% av screenaðu kvinnunum fáa at vita, at ongin tekin eru um krabbamein. 2-5% av screenaðu kvinnunum, verða innkallaðar av nýggjum til kliniska mammografikanning. Í einstøkum føri eru tekniskar orsøkir til, at ein kann blíva innkallaður av nýggjum. Td. um góðskan á røntgenmyndunum ikki er brúkbar, skulu nýggjar myndir takast.
Hvussu skal eg fyrireika meg?
- Nýt ikki krem, talkum, deodorant og parfumu
Við atliti til myndagóðskuna, mást tú ikki nýta hesar vørur á kanningardegnum.
- Kom í góðari tíð
Týdningarmikið er at møta í góðari tíð, so tú ert klár, tá tú eigur at sleppa framat. Tað kann verða trupult at finna p-pláss til bilin við Landssjúkrahúsið.
- Boðað frá serligum viðurskiftum
Um serlig viðurskiftir eru, skalt tú seta teg í samband við Røntgendeildina, sí upplýsingar um samband omanfyri.
Serlig viðurskifti kunnu verða t.d. um:
-tú gongur til kontrol fyri bróstkrabba.
-hevur implantat í bróstinum.
-nýtir koyristól, ber menningartarni ella er likamliga skerd sum viðførur, at teknisku tólini skulu stillast á serligan hátt, tá tú skalt kannast.
Hvussu er innbjóðing til mammografiscreening skipað
Screening verður í 4 umførum um árið. Eitt umfar í hvørjum ársfjórðingi. Tey sum hava føðingardag í tí sama ársfjóringinum, sum screeningin verður framd, fáa innbjóðing. Helvtin fær innbjóðing í 2017 og hin helvtin í 2018. Við ársenda í 2018 hava allar kvinnur fingið screening í boði einaferð. So verður byrja umaftur.
Á tann hátt fáa allar kvinnur í aldrinum 50 til 69 ár innbjóðing annað hvørt ár.
Tak hesa kunning niður sum faldara her.
Faldari
Soleiðis kannar tú bróstið sjálv
Samband við LS
Spurningar ella broytan av tíð:
Send boð til Røntgendeildin umvegis Mínboks, minst til at upplýsa p-tal, ella send ein T-post á rtginfo@ls.fo, ella ring á tel. 30 47 20 gerandisdagar millum kl. 09.00-11.00.


text:
BSF: Betra um fortreytir fyri væl eydnaðum verkætlanum
11-01-2017 - 12:49 - Jóanis Albert Nielsen
Við støði í stóra byggivirkseminum í Føroyum í dag, tók Byggiharrasamtak Føroya, BSF, stig til ein temadag í november, har ljós varð sett á avbjóðingarnar innan bygging. Hetta við tí fyri eygað at betra um góðsku, halda kostnaðinum niðri, minka um byggimistøk og yvirhalda ætlaðar byggitíðir, sigur BSF í tíðindaskrivi.
Sum Byggiharrasamtak Føroya, BSF, lovaði undir temadegnum á Hotel Føroyum 14. november 2016, fer samtakið at taka tráðin upp og viðgera niðurstøðurnar, sum komu fram á degnum. Yvirskipaða evnið á temadegnum var: “Ein væleydnað verkætlan – hvat skal til?” Í samstarvi við Ráðgevarafelagið og Føroya Handverkmeistarafelag hevði BSF sett hesi evnir á skránna fyri temadagin:
- Eitt danskt sjónarmið til trýstið á byggivinnuna v/ Henrik L. Bang, stjóra í danska Bygherreforeningen
- Tann góða verkætlanin v/ Árna Winther, arkitekti
- Eftirmeting av verkætlanum v/ Helga Rasmussen, vinnusálarfrøðingi
- BIM/VDC – ein talgild tilgongd til eina góða verkætlan v/ Peter Bo Larsen, tekniskum stjóra í MT Højgaard
- Projektmenning v/ Dávid Reinert Hansen, verkætlanarleiðara fyri víðkanina av Sundsverkinum hjá SEV
- Fortreytirnar fyri at betra um tíðarstýring, góðsku og kostnað v/ Jón Sigurðsson, stjóra í Articon
Eisini varð skipað fyri tveimum verkstovum, har luttakararnir fingu høvi at kjakast og viðgera evnini á degnum.
Eftir ein uppbyggjandi og áhugaverdan dag, har øll vinnan fekk møguleika at koma við uppskotum og hugsanum til hesi evni, eins og hugt hevur verið eftir niðurskrivaðu viðmerkingunum frá verkstovunum, kom BSF fram til nakrar høvuðsniðurstøður.
Fortreytirnar skulu vera realistiskar
Fyri at ein verkætlan skal eydnast, er tað týdningarmikið, at fortreytirnar eru realistiskar. Tað er alt ov oftani, at karmarnir eru fastlagdir ov tíðliga so sum kostnaður og tíðarfreist, og tað samsvarar oftani ikki við ætlanina. Eisini verður farið í gongd við byggingina, áðrenn ein kennir verkætlanina.
Í hesum sambandi nevndi Árni Winther, arkitektur, dømir um ymiskar byggiverkætlanir, har fortreytirnar ikki samsvaraðu ætlanunum. Eitt nú í sambandi við byggingina av Norðurlandahúsinum, har karmarnir vórðu fastlagdir ov tíðliga, og har húsið endaði við at kosta fleiri ferðir meira enn ætlað. Hóast tað, er talan um eina bygging, sum hevur verið til stóra gleði og stórt gagn fyri brúkarar og føroyska samfelagið sum heild. Talan var tó upprunaliga um eina verkætlan við órealistiskum fortreytum. Hendan verkætlan, eins og Marknagil eisini kann takast við, eru góð dømir um, at byggiharrar ikki skulu lata seg kúga. Meira realistiskar verkætlanir vilja eisini bera í sær betri og virðiligari samskifti millum partarnar, tí ongin verður kroystur at loysa eina uppgávu, sum ikki gongur upp.
Týdningarmikið við loypandi eftirmeting og eftirmeting sum heild
Undir temadegnum var semja um, at eftirmeting sum heild er niðurraðfest. Ein eftirmeting verður oftani raðfest til at vera tikin síðst í verkætlanini, ið er óheppið, tí tað tá ikki er møguligt at stegða møguligum feilum, sum høvdu kunnað verið funnir, um tað varð eftirmett loypandi. Eisini er hvørki tíð ella peningur settur av til eina eftirmeting, so tá verkætlanin er liðug, verður farið beint víðari til næstu verkætlan. Um ein eftirmeting skal koma vinnuni til gagns, má álit og virðing vera millum partarnar, og kann hon tá føra við sær bæði betringar og vitanardeiling.
Arbeiðstakarin skal tíðliga inn í tilgongdina til verkætlanina
Triðja høvuðsniðurstøðan var, at fyri at gera eina væl eydnaða verkætlan, skal arbeiðstakarin takast við í verkætlanina, áðrenn projekteringin er liðug. Alt ov oftani er verkætlanin komin ov langt, áðrenn arbeiðstakarin verður tikin við, og tá er ikki í nóg stóran mun tikið hædd fyri til dømis tíðarfreist og teimum ymisku fasunum. Hetta kann elva til, at møguligar rættingar verða gjørdar eftir byrjan av verkætlanini, heldur enn áðrenn. At inndraga arbeiðstakaran fyrr í tilgongdina kann ikki bert fanga feilirnar fyrr, men eisini bera í sær betri samskifti millum allar partar.
Mest framkomna tøknin eigur at verða nýtt
Byggiharrasamtak Føroya metir, at fyri at tryggja áhaldandi menning av byggivinnuni í Føroyum, er tað týdningarmikið, at mest framkomna tøknin verður nýtt. MT Højgaard hevði á temadegnum eina áhugaverda framløgu um BIM/VDC (Virtuel Design Construction), ið er eitt talgilt amboð, sum við fyrimuni kann nýtast til at betra um góðsku og tíðarstýring.
Landsverk hevur í nøkur ár arbeitt við BIM, og hendan tøknin verður nú nýtt til byggingina av nýggja H-bygninginum í Landssjúkrahúsinum. Hetta ger, at Landsverk fær royndir innan ta nýggjastu tøkni og kann deila hesa vitan við aðrar luttakarar í byggivinnuni, ið tí kann vera til fyrimuns fyri alla vinnuna.
Tað skal lurtast eftir allari vinnuni
Ein skipað og gjøgnumførd eftirmetingarmentan vil føra við sær innlit og vitanardeiling, eins og tað er týdningarmikið at lurta eftir allari vinnuni. Ein væleydnað verkætlan best kann náast við menning og áhaldandi samskifti og virðing millum allar partarnar, ið taka lut í stóra byggivirkseminum í Føroyum í dag.
Eftirspæl
Fyriskiparnir av temadegnum eru sera væl nøgdir við dagin og meta, at nógv áhugaverd sjónarmið og íkast komu fram, eins og eitt gott og mennandi kjak var á degnum. Hetta verður nú gjølla endurskoðað og viðgjørt saman við Ráðgevarafelagnum og Føroya Handverkmeistarafelag, soleiðis at ítøkilig úrslit koma burtur úr tiltakinum sum millum annað vegleiðingar, kravfestingar og dagføringar.
Byggiharrasamtak Føroya fer at kunna nærri um gongdina seinni í ár.


text:
Nýggjar námsætlanir og próvtalsstigi komu í gildi í fólkaskúlanum 1. august 2011. Í hesum sambandi hevur Mentamálaráðið tillagað danska vegleiðing til próvtalsstigan til føroyskt. Vegleiðingin er eitt gott amboð hjá leiðslum og lærarum í sambandi við, at nýggi próvtalsstigin verður tikin í nýtslu í skúlunum kring landið.
Døming er framvegis grundað á eina skikkaða, fakliga meting av samlaða avriki næmingsins. Døming eftir nýggja próvtalsstiganum skal verða grundað á eina ítøkiliga meting, sum verður gjørd við støði í ásettu førleikamálunum í lærugreinini. Avgerandi fyri nýggja próvtalsstigan er, at hann ikki kann verða nýttur óheftur av teimum førleikamálum, sum eru orðað fyri útbúgvingar og lærugreinar.
Avgerðin um at brúka nýggja próvtalsstigan er grundað á 5 krøv, nevniliga:
- at hann skal kunna samanberast við ECTS-stigan (altjóða nýtsla)
- at hann verður nýttur á sama hátt í allari útbúgvingarskipanini
- at hann beinleiðis skal siga, hvussu eitt avrik stendur mát við ásettu málini í lærugreinini
- at tað er greiður munur á próvtølunum
- at roknast kann eitt miðaltal.
Vegleiðingin kann verða tikin niður sum pdf-fíla her niðanfyri á síðuni.


text:
Hevur teknað til bøkur, skúlabøkur, plakatir og til avísir.
Tekningarnar hjá honum eru m.a. kendar frá skúlabókum sum Hervør og Høgni í Triðja og rættar-tekningunum frá føroyskum kriminalmálum.
Hann hevur undirvíst vaksnum og børnum í tekning í nógv ár, eisisini í klasisku teknidisiplinini croquistekning. Harumframt arbeiðir hann eisini sum grafikari og sniðgevur m.a. heimasíður.
Hann er útbúgvin listahandverkari frá Danmarks Designskole, har hann er útbúgvin grafikari/illustrator (Master). Hann brúkar bæði digitalt teknibretti og traditionellu tekniamboðini, sum blýant, pensil og pappír.
2 ára sjónleikaraútbúgving frá Tidens Teater í Århus 1990
3 ára útbúgving sum lærari í F.M.Alexandertøkni frá Alexanderskolen í Kbnhvn., 2001 – 2004
Áhugin fyri sjónleiki er sprottin úr sjónleikarumhvørvinum í Kvívík í 70´unum. Havi arbeitt sum yrkisleikari í Føroyum síðani 1990. Fyrst í “Grímu”, síðani á Tjóðpallinum – sum sjónleikari, leikstjóri, rithøvundur og skeiðshaldari. Stovnaði í 2010 saman við øðrum leikbólkin “Grugg”.
Havi t.d. spælt við í Sjeynda Boð, Dario Fo 1991, Dreymur Jóanssøkunátt, W. Shakespeare 1998, Húsið hjá Bernardu Alba, Lorca 1995, Nord Ost, Torsten Buchsteiner 2008, Breaking the Waves, Lars von Trier 2012.
Leikstjórnað m.a. Hurlivasi í Lítluvík 1992, Snati 1996, Myrkursins Børn 2013 umframt fleiri Ólavsøkukabarettir í Sjónleikarhúsinum.
Tók saman við øðrum stig til at seta føroyskar røddir til teknifilmar í sjónvarpinum, og havi í nógv ár arbeitt við tí.
Havi egið virkið, har eg bjóði undirvísing i m.ø. rødd og tekstframburði – umframt at eg arbeiði nógvsum undirhaldari til veistlur o.a
Skrivað leikrit – m.o :
Grumma Grimhild – saman við Biritu Mohr 1997
Fótur í Hosu – saman við Hans Tórgarð 1999
Myrkursins Børn – settur upp á Tjóðpalli Føroya várið 2013
Síðan 2000 havi eg arbeitt kontinuerligt saman við Nadine George of The Voice Studio in London. Nadine George hevur ment ein arbeiðshátt í rødd og textarbeiði, bygdur á hennara arbeiði saman við kenda sjónleikaranum og undirvísaranum Roy Hart. Havi undirvíst nógv í hesum arbeiðshátti: Á skeiðum við sjónleikarum, deknum, starvsfólkið á barnagørðum. Í fleiri umførum undirvíst á Føroya Lærara- og Pædagogskúla, og á skeiðum fyri lærarum á Nám.


text:
Falskan teldupost – ansa eftir
Í løtuni verður ávarað um falskan teldupost, har ein verður biðin um at trýsta á eitt leinki. Vit mæla øllum til ikki at trýsta á leinkið.
Dømi uppá falskan teldupost:
Emne: ordre
nr. 374310
Fra: “Camilla Olesen”
Til: xxxx
Dato: 07-03-2017 13:50
Xxxxx
Vi kan nu bekræfte, at vi har pakket og afsendt
din ordre, nr: 374310
For info om din ordre (her kemur eitt link til dropboks)
Tak for dit køb
Camilla Olesen
Um tú kemur at trýsta á leinkið, ber til at minka um skaðar á drivið sum tú hevur atgongd til, við at sløkkja internet sambandið. Hetta gert tú skjótast við at sløkkja telduna, við at halda tendra/sløkk knappin inni, líka til teldan verður sløkt.
Les meira um Falskan teldupost, sms-boð ella uppringing her.


text:
Ein dáragerð
Tað er mær ein gáta, at vælvirkandi og skræddaraseymaða Læknamiðstøðin við Sandin í Klaksvík, nú skal flytast inn í eitt 34 ára gamalt røktarheim. Eitt røktarheim, sum er bygt til røktarheim og ikki læknamiðstøð. Læknamiðstøðin er væl placerað beint við apotekið, góðir parkeringsmøguleikar og er løtt atkomilig hjá øllum. Hædd er enntá tikin fyri útbyggingarmøguleikum. Hetta verður alt gjørt ímóti viljanum hjá serkunnleikanum/kommunulæknunum á staðnum. Ella eru teir ikki eingang eftirspurdir ?
Hetta kann valla kallast annað enn ein dáragerð. Kommunulæknar og heilsustarvsfólk skulu flytast úr eini vælvirkandi læknamiðstøð, sum er skræddaraseymað/bygt til endamálið inn í eitt 34 ára gamalt røktarheim, sum er skræddaraseymað/bygt til røktarheim. Hetta eru tvey vítt ymisk endamál. Tað verður ofta sagt, at vit skulu burtur frá at keypa gamalt og umbyggja til endamálið, og hesum eri eg samd í. Í longdini verður hetta sum oftast ein dýrari og verri loysn enn at byggja nýtt. Her skulu brúkast 15 mill og vit fáa ikki bara onki fyri peningin, men vit fáa eitt verri produkt!
Hetta kann samanlíknast við, at eitt lutfallsliga nýtt og vælvirkandi bakarí flytir inn í ein lutfallsliga gamlan bilverkstað og bilverkstaðurin so flytir inn í bakaríið. Síðani skulu bæði umbyggjast til endamálið. Hol í høvdið vildu vit sagt, og hetta hevði neyvan komið fyri í privatu vinnuni. Hinvegin sýnist tað tíverri soleiðis, at alt ber til innanfyri tað almenna. Kanska serliga væl, tá tað snýr seg um veik og sjúk. Politiskar kabalir verða tiknar fram um. Alt snýr seg um at fáa ávirkan – enntá fyri einhvønn prís.
Standi eisini spyrjandi yvirfyri, at borgarstjórin saman við leiðsluni á KS hevur verið runt á stovnum í Klaksvík og greitt frá, at tey í felag skuldu niðurleggja vælvirkandi læknamiðstøðina, uttan so frægt sum at hava spurt serkunnleikan/kommunulæknarnar á staðnum fyrst ? Fólkið má vera við, annars verður alt til fánýtis.
Umbyggja læknamiðstøðina til røktarheim
Sum rosinan í pylsuendanum er ætlanin harumframt, at læknamiðstøðin skal umbyggjast til eitt røktarheim?. Álvaratos, hvussu nógvan pening skal Klaksvíkar býráð nú brúka til at umbyggja læknamiðstøðina til eitt røktarheim ? Fer hetta at kosta skattahækking ? Nú má vit og skil koma í aftur. Lat okkum heldur gleðast um, seta prís uppá og varðveita tað, sum virkar.
Eitt er at gjalda skatt, har peningurin fer til eitt gott endamál, og tað sum er neyðugt. Í hesum førinum verða brúktar 15 mió til nakað sum frammanundan virkar og verður gjørt verri.
Harumframt skal ein ókend milliónaupphædd brúkast til at broyta læknamiðstøðina til eitt røktarheim. Hesar 15 mill vildu gjørt so øgiliga nógv meiri nyttu á Klaksvíkar Sjúkrahúsi, til ábøtur uppraðfestingar har. Hetta er eiitt skúladømi uppá skilaleyst og nyttuleyst alment oyðsl.
Vil staðiliga heita á avvarðandi myndugleikar um heldur at útbyggja vælvirkandi læknamiðstøðina tá hetta gerst neyðugt til frama fyri brúkarnar av læknamiðstøðini og starvsfólkini har. Fari at endurtaka orðini fyrr í greinini, at ein treyt fyri, at eitt mál skal eydnast er, at tú hevur fólkið við.
Elsebeth Mercedis Gunnleygsdóttur
Løgtingskvinna


text:
Vladimir Nabokov (1899-1977). Prosaistur og yrkjari, sum skrivaði bæði á russiskum og amerikanskum. Meistari við orðum, men setti eisini saman ein hóp av talvuppgávum. “Skýggið, vatnið, tornið” (Oблako,oзepo,бaшHя) í Vencili Nr. 2/2007 stóð fyrstu ferð á prenti í tíðarritinum Pycckиe зaпиckи (no.22, 1937), sum kom út í Paris .Týdd eftir útgávu frá forlagnum Khudozjestvennaja literatura (1990).
- Forsíða
- Tíðarritið
- Savn
- Blaðsavn
- Greinasavn
- Upplestur úr Vencili
- Rithøvundar
- Hyggjuráð
- Leiðbeining
- Tekna hald
- Vencil á Facebook


text:
Ari av Rana
08.02.2018 - 13:31
Mentan > Vinna & Tøkni > Tøkni & vísindi
Týskvøldið skrivaðu Elon Musk og SpaceX søgu, tá tey sendu eina rakett út í rúmdina við einum Tesla bili. Nú er rakettin á veg móti stórum trupulleikum.
Eftir ætlan skuldi rakettin við Tesla bilinum, astronautdukkuni Starman og tónunum til “Space Oddity” hjá David Bowie, flúgva til Mars. Men rakettin fylgdi ikki síni ætlaðu leið, og er nú á veg ímóti einum smágongustjørnubelti millum Mars og Jupiter.
Vandi er fyri samanstoyti í beltinum, men geislingin í rúmdini fer eisini at oyðileggja Tesla bilin, sum í stóran mun er gjørdu úr plastikki og kolfibur. Professari í evnafrøði á Universitetinum í Indiana, USA heldur, at bilurin, í hasum umstøðunum, ikki fer at halda í eitt ár, skrivar Live Science.
Nú rakettin fór av síni leið, er hon á veg ímóti minigongustjørnuni Ceres, men spurningurin er, um hon nakrantíð kemur so langt.
SpaceX ætlar seinni í ár at senda tvey rúmdarferðafólk á ferð til mánan. Stóra málið er at senda fólk til Mars.
Les eisini: Síðsta myndin frá Tesla-bilinum í rúmdini


text:
22. desember 1999Nr. 107
Løgtingslóg um áseting og javning av almannaveitingum, sum seinast broytt við løgtingslóg 171 frá 20. desember 2017
§ 1. Henda lóg um áseting og javning av almannaveitingum er givin út sambært § 1, stk. 2, nr. 2 og 7 í ríkislóg nr. 315 frá 17. mai 1995 “om sociale ydelser på Færøerne”.
§ 2. 1) 2) 3) 4) 5) 6) 7) 8) 9) Almannaveitingar sambært løgtingslóg um almannapensjónir o.a., løgtingslóg um viðbót til ávísar pensjónistar v.fl. og løgtingslóg um barnagjald til einsamallar uppihaldarar v.fl. verða árliga javnaðar við 0% sambært §§ 5-6, í 2014 tó við 0,85%. Tó verður grundupphæddin til fólkapensjón ikki javnað.
§ 3. 3) 4) 10) 11) 12) 13) 7) 8) 9) 14) 15) 16) Pensjónsupphæddirnar, upphæddirnar fyri vanligt og serligt barnagjald, upphæddirnar til uppihaldshjálp, umframt frádráttarupphæddirnar o.a. í teimum í § 2 nevndu lógum eru:
1) Løgtingslóg um almannapensjónir o.a.:
2) Løgtingslóg um viðbót til ávísar pensjónistar v.fl.:
3) 17) Løgtingslóg um barnagjald til einsamallar uppihaldarar v.fl.:
§ 4. 1) 13) Giftur pensjónistur, sum fær varandi bútilboð á stovni, góðkendur sambært forsorgarlógini, fær pensjón samsvarandi við stakan pensjónist frá mánaðinum aftaná, at hann er fluttur inn.
Stk. 2. Pensjónistur, hvørs hjúnafelagi fær varandi bútilboð á stovni, góðkendur sambært forsorgarlógini, fær pensjón samsvarandi við stakan pensjónist frá mánaðinum aftaná, at hjúnafelagin er fluttur inn.
Stk. 3. Giftur pensjónistur, sum hóast liðugt viðgjørdur, framhaldandi er innskrivaður á sálarsjúkrahúsi og er á visiteraðum bíðilista til varandi bútilboð á stovni, góðkendur sambært forsorgarlógini, fær pensjón samsvarandi við stakan pensjónist frá mánaðinum aftaná, at pensjónisturin verður mettur at vera liðugt viðgjørdur.
Stk. 4. Pensjónistur, hvørs hjúnafelagi er innskrivaður á sálarsjúkrahúsi hóast liðugt viðgjørdur og er á visiteraðum bíðilista til varandi bútilboð á stovni, góðkendur sambært forsorgarlógini, fær pensjón samsvarandi við stakan pensjónist frá mánaðinum aftaná, at hjúnafelagin verður mettur at vera liðugt viðgjørdur.
§ 5. 3) 4) Javnaðu árligu veitingarupphæddirnar verða avrundaðar til nærmasta krónutalið, ið kann býtast við 12, tó ikki samdøgursupphæddir og eingangsupphæddir. Frádráttarupphæddirnar verða avrundaðar til nærmasta krónutalið, ið kann býtast við 100.
§ 6. 1) 10) 13) Landsstýrismaðurin ásetir við kunngerð í seinasta lagi 1. desember á hvørjum ári javnaðu almannaveitingarnar fyri komandi ár.
§ 7. 1) Henda lóg kemur í gildi 1. januar 2000, og samstundis fer úr gildi løgtingslóg nr. 105 frá 29. desember 1998 um áseting og javning av almannaveitingum.
Stk. 2. Pensjónistur, sum er giftur við ikki-pensjónisti, sum áðrenn 1. januar 2000 fekk eina hægri grundupphædd, varðveitir rættin til hesa upphædd, soleingi sum hjúnafelagin ikki er pensjónistur. Munurin millum ta grundupphædd, pensjónisturin hevði rætt til sambært lóg nr. 105 frá 29. desember 1998 um áseting og javning av almannaveitingum og hesi lóg, verður útgoldin sum persónlig viðbót. Tá talan er um fyritíðarpensjónistar, verður viðbótin inntøkujavnað samsvarandi reglunum í § 19 í lógini um almannapensjónir.
Tórshavn, 22. desember 1999
Anfinn Kallsberg (sign.)
løgmaður
1) Broytt við løgtingslóg nr. 4 frá 25. januar 2001, har § 2 ljóðar soleiðis: ”Henda løgtingslóg kemur í gildi dagin eftir, at hon er kunngjørd, og hevur virknað frá og við útgjaldingini av veitingum fyri februar mánað 2001.”
2) Broytt við løgtingslóg nr. 57 frá 10. mai 2000, har § 2 ljóðar soleiðis: ”Henda løgtingslóg kemur í gildi 1. januar 2001.”
3) Broytt við løgtingslóg nr. 26 frá 21. mars 2002, har § 2 ljóðar soleiðis: ”Henda løgtingslóg kemur í gildi dagin eftir, at hon er kunngjørd, og hevur virknað frá og við útgjaldingini av veitingum fyri januar mánað 2002.”
4) Broytt við løgtingslóg nr. 50 frá 4. apríl 2002, har § 2 ljóðar soleiðis: ”Henda løgtingslóg kemur í gildi dagin eftir, at hon er kunngjørd, og hevur virknað frá og við útgjaldingini av veitingum fyri januar mánað 2002.”
5) Broytt við løgtingslóg nr. 106 frá 12. desember 2008, har § 2 ljóðar soleiðis: ”Henda løgtingslóg kemur í gildi dagin eftir, at hon er kunngjørd, og hevur virknað fyri útgjalding av veitingum frá og við januar mánaði 2009.”
6) Broytt við løgtingslóg nr. 111 frá 9. desember 2010, har § 2 ljóðar soleiðis: ”Hendan løgtingslóg kemur í gildi dagin eftir, at hon er kunngjørd, og hevur virknað fyri útgjalding av veitingum frá og við januar mánaði 2011.”
7) Broytt við løgtingslóg nr. 158 frá 16. desember 2011, har § 2 ljóðar soleiðis: ”Henda løgtingslóg kemur í gildi dagin eftir, at hon er kunngjørd, og hevur virknað frá útgjalding av veitingum fyri januar mánað 2012. Stk. 2. Samstundis, sum henda lóg kemur í gildi, verður § 1, nr. 1 í løgtingslóg nr. 139 frá 6. oktober 2011 um broyting í áseting og javning av almannveitingum strikað.”
8) Broytt við løgtingslóg nr. 120 frá 7. desember 2012, har § 2 ljóðar soleiðis: ”Henda løgtingslóg kemur í gildi dagin eftir, at hon er kunngjørd, og hevur virknað fyri útgjalding av veitingum frá og við januar mánaði 2013.”
9) Broytt við løgtingslóg nr. 137 frá 18. desember 2013, har § 2 ljóðar soleiðis: “Henda løgtingslóg kemur í gildi dagin eftir, at hon er kunngjørd, og hevur virknað fyri útgjalding av veitingum frá og við januar mánaði 2014.”
10) Broytt við løgtingslóg nr. 113 frá 11. desember 2007, har § 2 ljóðar soleiðis: “Henda løgtingslóg kemur í gildi 1. januar 2008 og hevur virknað fyri útgjalding av veitingum frá og við januar mánaði 2008.”
11) Broytt við løgtingslóg nr. 114 frá 11. desember 2007, har § 2 ljóðar soleiðis: “Stk. 1. § 1, nr. 1 í hesi lóg kemur í gildi 1. januar 2008. Stk. 2. § 1, nr. 2 verður frá 1. januar 2009 sett ístaðin fyri § 1, nr. 1.”
12) Broytt við løgtingslóg nr. 39 frá 21. mai 2008, har § 2 ljóðar soleiðis: “Henda løgtingslóg kemur í gildi 1. juni 2008.”
13) Broytt við løgtingslóg nr. 139 frá 6. oktober 2011, har § 2 ljóðar soleiðis: “Hendan løgtingslóg kemur í gildi 1. januar 2012.”
14) Broytt við løgtingslóg nr. 78 frá 22. mai 2015, har § 2 ljóðar soleiðis: “Henda løgtingslóg kemur í gildi dagin eftir, at hon er kunngjørd, og hevur virknað fyri útgjalding av veitingum frá og við juli 2015.”
15) Broytt við løgtingslóg nr. 164 frá 24. desember 2015 har §§ 2 og 3 ljóða soleiðis: “§ 2 Henda løgtingslóg kemur í gildi dagin eftir, at hon er kunngjørd, og hevur virknað fyri útgjalding av veitingum frá og við februar 2016. § 3, Stk. 1. Teir persónar, sum hava rætt til fólkapensjón, men sum ikki hava rætt til fult útgjald úr Arbeiðsmarknaðareftirlønargrunninum, fáa eina árliga viðbót svarandi til tað, ið viðkomandi missir orsakað av, at grundupphæddin í fólkapensjónini lækkar og at viðkomandi ikki hevur rætt til fult útgjald úr Arbeiðsmarknaðareftirlønargrunninum. Stk. 2. Landsstýrismaðurin ásetir nærri reglur um útrokning av viðbótini. Stk. 3. Rætturin til viðbót eftir stk. 1 er treytaður av, at viðkomandi hevur rætt til fólkapensjón, tá lógin kemur í gildi. Stk. 4. Er árliga viðbótin minni enn 1/40 av grundupphæddini í fólkapensjónini, fellur henda burtur. Stk. 5. Viðbótin verður útgoldin mánaðarliga samstundis, sum fólkapensjónin verður útgoldin. Stk. 6. § 3 fer úr gildi 31. desember 2016.”
16) Broytt við løgtingslóg nr. 171 frá 20. desember 2017, har § 2 ljóðar soleiðis: “Stk. 1. Henda løgtingslóg kemur í gildi dagin eftir, at hon er kunngjørd, og er galdandi fyri útgjald av veitingum frá og við februar 2018. Stk. 2. Árligu veitingarupphæddirnar í § 1, nr. 1-6, verða við útgjald í 2018 býttar við 12 og faldaðar við 11. Stk. 3. Fyri stakan fyritíðarpensjónist, ið hevur fingið tillutaða hægstu fyritíðarpensjón, og sum er búsitandi í Danmark ella í Grønlandi sbrt. § 3, stk. 4 í almannapensjónslógini, tá lógin kemur í gildi, er árliga viðbótin kr. 71.928,00. Stk. 4. Fyri giftan fyritíðarpensjónist, ið hevur fingið tillutaða hægstu fyritíðarpensjón, og sum er búsitandi í Danmark ella í Grønlandi sbrt. § 3, stk. 4 í almannapensjónslógini, tá lógin kemur í gildi, er árliga viðbótin kr. 64.944,00. Stk. 5. Viðbøturnar í stk. 3 og 4 verða javnaðar sambært § 2 í løgtingslóg um áseting og javning av almannaveitingum.”
Í løgtingslóg nr. 171 frá 20. desember 2017, § 1, nr. 6 stendur, at viðbót til lægstu fyritíðarpensjón – gift - til hvønn at vera: kr. 17.668,00, meðan sama viðbót sambært løgtingslóg nr. 137 frá 18. desember 2013 § 3 er ásett at vera: kr. 17.688,00.
17) Broytt við løgtingslóg nr. 104 frá 5. desember 2014, har § 2 ljóðar soleiðis: “Hendan løgtingslóg kemur í gildi dagin eftir, at hon er kunngjørd, og hevur virknað fyri útgjalding av veitingum frá og við januar 2015.”


text:
Stovnurin 13 ára føðingardag :)
16. Mar 2016
Vit halda 13 ára føðingardagin hjá stovninum við morgunmati Hósmorgunin 07. apríl kl 8- 10 :) ...
les meir
Felags foreldrafundur fyri Hoyvíkar øki verður á skúlanum við Løgmannabreyt
16. Mar 2016
Mikukvøldi 06. apríl kl.19-21 verður skipað fyri felags foreldrafundi á skúlanum við Løgmannabreyt við danska sálarfrøðinginum Jens Andersen sum heldur ...
les meir
Ráðleggingardagur verður 11. mars. Henda dagin taka vit ikki ímóti børnum
19. Feb 2016
Vit brúka dagin til skeiðvirksemi. ...
les meir
Summarfrítíðin 2016
04. Feb 2016
Stovnurin hevur summarfrí í viku 28. 29 og 30 frá 11. juli til 31. juli. Ì hesum tíðarskeiðið er Dagstovnurin í...
les meir
Operasjónleikur
25. Jan 2016
Vit fara við barnagarðsbørnunum Mikumorgunin 27. januar og bussur kemur eftir okkum kl 9.30 . Van der Graaff er ein operaleikbólkur...
les meir
Tilmelding til skúla
11. Jan 2016
Felagsinnskriving í Tórshavnar kommunalu skúlar, forskúla og frítíðarskúlar skúlaárið 2016/2017. Foreldur ella verjar, ið ætla at lata barn/børn fødd fyri 1. januar 2010 í 1....
les meir
Foreldragjald 2016
11. Des 2015
Tórshavnar kommuna hevur samtykt gjøldini fyri dagstovnaøkið í 2016. Og barnafamiljurnar hava nógv at gleða seg til. Tórshavnar kommuna ger systkinaavsláttarskipanina munandi einklari, tí nú...
les meir
Jólagudstænasta í Hoyvíkar kirkju 9.des
25. Nov 2015
Jólagudstænasta verður mikumorgunin 9.des kl. 10 í Hoyvíkar kirkju. Aftaná bjóðar...


text:
Býráðsfundur 27. juni 2013 kl. 17:00
Býráðslimir:
Magnus Rasmussen, Tórbjørn Jacobsen, Helgi L. Petersen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Jonhard Danielsen, Hallur Ellingsgaard, Karl Rasmussen og Arnfinn Langgaard.
Tiltakslimur: Katrin Absalonsen (møtti fyri Jonhard Danielsen)
Ikki møtt: Jonhard Danielsen og Karl Rasmussen
1.
13/00228: Jónleif Pattinson, Runavík søkir um byggiloyvi til bilhús á matr. nr. 21 Tofta bygd.
Byggi- og býarskipanarnevndin mælir til játta byggiloyvi, treytað av at grannaváttan fyriliggur.
-Býráðið samtykti á fundi 27/06-2013 at taka undir við tilmælinum Byggi- og býarskipanarnevndini.
2.
13/00157: Tórleif Hansen søkir um byggiloyvi til arbeiðshøll á matr. nr. 58e í Skálafirði.
-Byggi- og býarskipanarnevndin hevur einki tilmæli, men leggur málið fyri býráðið til støðutakan.
-Býráðið samtykti á fundi 27/06-2013, við 7 atkvøðum fyri og 3 ímóti, at játta byggiloyvi, við ásettum treytum frá Landsverk.
Magnus Rasmussen, Tórbjørn Jacobsen, Hallur Ellingsgaard, Arnfinn Langgaard, Kári E. Jacobsen, Jónleyg Hammer og Helgi L. Petersen atkvøddu fyri.
Bárður Kass Nielsen, Terje Vestergaard og Katrin Absalonsen atkvøddu ímóti.
3.
13/00245: Reglugerð fyri bátahyljar og havnarløg í Runavíkar kommunu.
Vinnu- og havnarnevndin mælir til at góðkenna uppskotið til reglugerð fyri bátahyljar og havnarløg í Runavíkar kommunu, galdandi frá 1. oktober 2013.
-Býráðið samtykti á fundi 27/06-2013 at taka undir við tilmælinum frá Vinnu- og havnarnevndini.
4.
13/00440: Broyting av býarplani og byggisamtykt fyri D4-øki á Glyvrum.
-Byggi- og býarskipanarnevndin mælir til at víðka D4-øki á Bakka við uml. 14.200 m2 móti norði.
-Býráðið samtykti á fundi 27/06-2013 at taka undir við tilmælinum frá Byggi- og býarskipanarnevndini.
5.
12/00855: Keyp av Politistøðini í Runavík, matr. nr. 103 Tofta bygd.
-Fíggjarnevndin mælir til, at kommunan ognar sær bygningin matr. nr. 103 Tofta bygd, nú hann er lýstur til sølu. Og at leigusáttmáli verður gjørdur fyri ovaru hæddina av bygninginum til virksemið hjá Politiinum, sum teir hava ynski um.
Mælt verður til at veita eykajáttan til keypið og at upphæddin verður fíggjað úr gjaldførinum.
-Býráðið samtykti á fundi 27/06-2013 at taka undir við tilmælinum frá Fíggjarnevndini.


text:
Felagið
Starvsfólk
Tummas Henriksen, stjóri
Jósup VA 450
Seinna hálvár í 2012 varð avgjørt at byggja nýggjan bát til at røkja rutusiglingina til Mykinesar fyri strandfaraskip landsins, og samstundis gerstmøguligt at bjóða útferðir baði vestanfyri og annars har eftirspurningur er.
Báturin er av slagnum Seigur og er bygdur í Íslandi í 2013. Longd 15m og breidd 5.30m. Motorurin er ein Volvo penta har mesta ferð er 22 knob. Báturin er undir eftirlitið av skipafelagnum og DNV.
Siglitíð til Mykines er 40min
Jósup tekur 70 ferðafólk. Tað eru 70 bjargingabeltir umborð og gummibátanir taka 100 fólk.
Brynhild VA126
Báturin er av slagnum SEIGUR og er bygdur í Íslandi í 2003. Longd 12,10m og 3,6m breiður, motorurin er ein VOLVO D12 650hk har ið mesta ferð er 28 knob. Brynhild tekur 40 ferðafólk. Siglitíð til Mykines er 40 min.
Báturin er undir eftirlitið av Skipaeftirlitinum og DNV.
Tað eru 46 bjargingar belti umborð og gummibátanir taka 50 fólk.


text:
Leygardagin skipaði Felagið hjá Amariel fyri ekskursión til Klaksvíkar. Dokumentaristur á ferðini var William, sum her avmyndar formannin saman við Einari Waag í móttøkuskálanum hjá Føroya Bjór.
Ferðin, sum hevði staðbundið listarligt virksemi sum gróðrarbotn, byrjaði við leið 400 á Farstøðini í Havn, har vit kundu staðfesta, at listarliga virksemið á vegginum í Keikioskini stavar frá grannahandlinum Bob and Marilyn's.
Meðan morgunin var gráur í Havn, er sólskinsdagur í Klaksvík. Sýnið er av tí fagrasta.
Mitt fyri er íbúðarbygningurin hjá Osbjørn Jacobsen, sum Bústaðir byggja í fimm hæddum undir heitinum Biskupstorg. Her verða 30 íbúðir lidnar í vetur. Í stødd eru tær frá 40 til 110 fermetrar, sum kunnu leigast fyri 4500-8000 krónur um mánaðin.
Her hendir so nógv í Klaksvík í dag, at mær kemur til hugs griksku oyggjayrkingina Tusinde master i regn hjá Williami Heinesen í Panorama med regnbue (1972), sum Carl Johan Jensen týddi til Mastra-skari í regni, tá Tórshavnar kommuna fylti 100 sum fólkavald kommuna í 2009:
Ein sovorðin herlig verðslig bygd!
á farstøðini við ferjustaðið verður bygt út nú
og tjúknir av byggipøllum tarna.
Ein skjótan munn av beiskum brennivíni
og avstað út í oynna hjá Cythere.
Síðan út í pallaskógin
síðan út á fjørðin
í bróstinum vellur og bralar.
Gandaða regn, gandaða toka,
Gandaða hvønndagsverð,
slups, krapi og runa.
Sum tað kortini er gott og rætt.
Sum alt lítilsvert er vælsignað
um baktjaldið bert er lívsfrískar vónir!
Alex Sólstein greiðir ferðafólki frá um kirkjuna og altartalvuna. Í kirkjukjallaranum gera tey klárt til brúdleyp.
Okkara ørindi eru at hitta Edward Fuglø, sum skal greiða okkum frá um tey tíggju rundu relieffini, ornamentasjónirnar, sum hann gjørdi á vári í 2013 undur heitinum Jesus úr Nasaret úr endurnýttum tilfari, tá altartalvan varð umvæld.
Nils Orth sigur, at Edward hevur valt sirkulin sum skap, ævinleikasúmbolið, sum eisini er ein listalig tilskapan.
- Myndirnar skulu bæði laga seg eftir runda skapinum, men so sanniliga eisini geva tí mótstøðu, og báðar partar hevur Edward loyst við meistaraskapi. Figurarnir boyggja seg eyðmjúkt fyri rundinginum í rammuni, men aðrastaðni standa teir stinnir, sum var ramman ikki til.
Botnurin er ein 2 cm tjúkk bjarkarpláta, sum er 135 cm í tvørmát, kantað við einum 2 cm breiðum messinglista, ið er upprunaligi fótlistin á útskiftu stólunum í kirkjuni.
Edward ger vart við endurnýtslu, sum ikki bara er ítøkiligt fyribrigdi, men eisini er kjarnin í kristnu transformatiónini, at standa upp av nýggjum.
Á rundu pláturnar, ið Edward eisini lýsir sum skjøldur hjá heidnum víkingum, ið nú binda frið, eru límað rá, oljað ella málað træpetti. Tilfarið er grann, afrikansk bubinga og zebrano, og fura, sum er frá gomlu blindrammuni á altartalvuni í erva. Harumframt hevur Edward funnið reka, brúkt amboð og lutir - og fyrstu kontaktina í Klaksvík.
Í faldaranum, sum liggur framm í kirkjukjallaranum, sigur Nils Orth, at máttmikli dámurin í relieffunum er serliga neyðugur fyri, at verkini kunnu gera vart við seg í tí rættiliga djúpa fundarhølinum, sum er myrkt og við lágum lofti.
Saman við søgunum hjá Edwardi um relieffini, er hetta ein sjáldsama hugfarslig uppliving. Til dømis søgan um hin unga Jesus, berføttur í ljósum kirtili, mitt fyri, og illbrýnti dómarin, ovast til vinstru, ið sum ongan ting kann knúsa eggið hjá alvanum. Púra greitt ein persónlig tilsiping.
Við sínum sjónligu kubbum eru relieffini eitt slag av putlispæli. Innsettir kubbar úr træ, steini og øðrum tilfari í ymisum litum. Relieffini kunnu minna um eitt landakort við hæddarstrikum, men við forskjótingum, sum eru so stórar, at alt fær ein upploystan, næstan kubistiskan dám, tá tú sært verkið tætt hjá ella frá síðuni. Harafturat koma smáar innsetingar av rekaviði, slitnum jarnpettum og brendum lutum av Jákup B, sum umframt sterkan súmbolikk geva trærelieffunum ein dám av kollagu við lokalum tilsipingum.
- Einfeldi og fjøltætti fylgjast, við tað at søgan verður ríkað av teirri prýðing, sum tey abstraktu viðarskapini, ofta í ógvisligum rútmum, veita heildini, skrivaði Norðlýsið, tá verkið fyrst ferð varð sýnt fram í juni í 2013, tá Christianskirkjan fylti 50 ár.
Fjøllini kring Klaksvík eru ein greiður frásøgulutur, men taktila styrkin í verkinum verður avdúkað, tá Edward vísur, hvør eigur hondina.
Undir kønu hond Edwards fara vit síðan oman í Posthúshjallaran, sum nú er høli hjá Norðoya Listafelag. Bara gólvið, sum er rivnað betong, og rúmið alt, boðar frá góðum.
Fyrsta rúmið, sum er púra rátt, eigur Guðrið Poulsen.
Norðoya Listafelag sigur, at jaligar listarligar rembingar eru í býnum.
- Býráðið hevur við keypinum av posthúsinum, sum annars verður 50 ár í ár, lagt lunnar undir eina nýggja listarliga kós. Posthúsið, við einari størri uppíbygging, fer í framtíðini at hýsa einum stórum parti av mentunarlívinum í býnum. Her fer listafelag, sjónleikafelag og tónleikur av ymiskum slag at húsast, her verður stórur pallur til framførslur og ymisk hølir til framsýningar o.a. Við SUMMARLIST 2017 vóna vit at skumpa undir góða listarliga rákið, sigur Norðoya Listafelag, sum hevur kommununa, Posta, Frímerkjadeildina og betri sum stuðlar.
So er ein betri biti at fáa í Gamla Seglhúsinum, har Anker Mortensen sýnir fram 21 spennandi verk. Tey bera øll hóskandi hetið Víkin fagra. Undir einum av stóru bláu málningunum sita teir báðir Øster.
So eru vit uttanfyri, og síggja nøkur av eyðkendu húsunum fram við friðfyltu vágni í Klaksvík, innan vit fara inn til Einar í Føroya Bjór.
Hey, har er Norðan, sigur Amariel og peikar á lítla deksbátin, sluppungan sum suðringar siga, ið liggur hinumegin, framman fyri skúlaskipið Dragan.
So er Amariel mitt í Verðini, heima í Klaksvík.
Einar greiðir frá um søguna hjá familjuni og brýggjarínum, og um serligar avbjóðingar, sum hava verið á leiðini.
Fyri fjórðingsøld síðan søktu tey fyrstu ferð um loyvi at destillera whisky. Jógvan Dahl, sum var við í ferðalagnum, kundi eisini upplýsa um, hvussu trupul umsitingin var at fáa á tal, tá hann og Finnur Lutzen ætlaðu at gera snaps úr hvonn.
- Men nú eru nýggjar tíðir, sigur Einar, og vísur til fyrstu destillering, dropatøku, frá oktober í fjør, sum verður tøk á fløsku um hálvt triðja ár.
Vit sluppu at kenna andan úr tunnuni og kunnu við vissu siga, at bæði EinMalt í Havn og NorMalt í Klaksvík, kunnu gleða seg. Angin av sjerri er framúr. Eg vænti og vóni, at hetta verður nýggja føroyska tjóðareyðkennið, sum altjóða samfelagið fer at leggja merki til - whisky frá Føroya Bjór í Klaksvík.
So fara vit yvir um vegin niðan í móttøkuskálan at smakka eitt úrval av bjóri. Fyrst eina blonda hveitiøl, síðan eina Sluppøl, sum er meir enn tvífaldað í sølu, eftir at hon fekst í hálvliturs blikki, og at enda eina ófiltreraða cask øl úr sjerritunnu og við góðum gersmakki.
Ikki minni áhugavert var eitt íslendskt kort hjá Einari yvir føroysk skip, sum fórust á Suðurlandinum og kring Ísland frá Bella og Löwenörn í 1882 og upp til okkara dagar.
Hóast allar søgur um burturgingin skip eru syndarligar, so er søgan um Ernestinu kanska hin mest syndarliga. Umframt yvirlit á breddanum á kortinum, eru skipini eisini teknaði á Íslandskortið, har tey fórust.
Seinasti partur av mentanarferðini hjá Felagnum í Klaksvík leygardagin, var at síggja endurbygdu húsinum hjá Nólsoyar Pálli.
Archibald Black greiddi frá verkætlanini í pakkhúsinum hjá Skipafelagnum, har hann arbeiðir inni, og so á sjálvum staðnum, har húsini eru í gerð.
Albert Isfeldt, arkitektur, er tekniskur ráðgevi, og Archiebald er settur arbeiðsleiðari í verkætlanini. Í nevndini fyri Áhugafelagið eru: Archiebald Black, formaður, Líggjas í Bø, skrivari og kassameistari, og nevndarlimirnir Finn Kjølbro og Anfinn Kallsberg.
Grótlaðingin varð liðug í januar, tá Hjálpirót avhendaði arbeiðið. Áhugafelag Nólsoyar Páls, sum hevur tikið stig til at endurreisa húsini á Biskupstøð, hevur fingið nógva vælvild frá kommunu og stuðlum. Lætt hevur verið at fáa grót, og fleiri byggifeløg hava koyrt ókeypis, til dømis Articon og Norðhús. Nú er timburarbeiðið hjá Archie og Sjúrði Sólstein í gongd. Tað verður gjørt undir taki, so nú byrjar at síggjast, hvussu verkætlanin er hugsað.
So koyrdi Siggvard Joensen okkum suður. Hann er sonur Elin hjá Skós, sum átti húsini uppi í Geilin, ið vit búðu í fyrst í sekstiárunum, tá eg byrjaði í fyrsta flokki.
Terje avmyndaði okkum báðar á bakkanum.
Mangt er.
Men nú hevur Amariel, formaður, dekkað upp við ungarskum gullasj.
Afturvið fáa vit innlit í søguligar heilsíðugreinar í Land of Folk
og Politiken
, har Rói Patursson átti tekstin og Amariel myndirnar. Her er tað Land og Folk
.
Aftanfyri hómast eitt úrval av Føroya fremsta privata og mest representativa savni við føroyskari list. Tað hjá Amariel.
Takk fyri túrin, harra formaður!


text:
Sundalagsstevnan 2013
12. Jun 2013
Hvalvík tann 9. juni 2013 Til feløgini !! Hvalvíkar Streymnesar Róðrarfelag vil við hesum bjóða øllum róðrarfeløgum hjartaliga vælkomin til...
les meir
Nýggja nevndin
20. Apr 2013
Nevndin hevur skipa seg soleiðis:Meinhard A Hansen form.Sverri Patursson næstform.Høgni Jacobsen skr.Edvard Olsen kassam.Sverri Tórstún nevndarl. ...
les meir
Vestanstevna í Sandavági 2012
11. Jul 2012
Innbjóðing til Róðrarfeløgini Sandavágs Ítróttarfelag vil við hesum bjóða tykkum vælkomin á Vestanstevnu 2012. FM- kappróðurin verður leygardagin 14. Juli kl 15.00....
les meir
Fjarðastevnan í Vestmanna
04. Jul 2012
Innbjóðing Vestmanna Ítróttarfelag vil við hesum bjóða tykkum vælkomin á Fjarðastevnu 2012. FM-kappróður verður leygardagin 7. juli, kl....
les meir
Jóansøkan í Vági 2012
21. Jun 2012
Vælkomin til kappróðrur á Jóansøku 2012 Vágs kappróðrarfelag vil við hesum bjóða øllum róðrarfeløgum hjartaliga vælkomin til kappróður á Jóansøku, sum verður í Vági...
les meir
Ferðaætlan Smyril
21. Jun 2012
Ferðaætlan fyri "Smyril" á jóansøku 2010. Ferðaætlan fyri M/F Smyril á jóansøku 2012 ...
les meir
Sundalagsstevnan í Kollafirði 2012
13. Jun 2012
Til róðrarfeløgini Hervið bjóða vit øllum luttakandi róðrarfeløgum vælkomin á Sundalagsstevnu í Kollafirði 16. juni 2012. ...
les meir
Startrøðin á Sundalagasstevnu 2012
13. Jun 2012
Leygardagin 16 juni,fara 37 bátsmanningar at rógva triðja FM-róðurin í ár.Harumframt vera eisini 15 barnamanningar við.Startrøðin verður við hesum nummurum! ...


text:
- 13 mai 2013
Vit nevna tað allarbesta fyrst: Veðrið var so sjáldsama gott allan samlan dagin. Hann andaði millum landsynning og eystan. Sólin skein fyri tað mesta, og lýkka var í luftini. Tá ið Bygdarhúsið læt upp um tíggju-tíðina, kom væl av fólki at fáa sær morgunmat: kaffi/te og rundstykkir við osti/pylsu ella súltutoyi. Hugaligt at síggja, at eisini tey "nýggju gjáarfólkini" á Fornagarði møta so væl upp og verða sostta betur og betur samansjóðað við "upprunafólkið". Sofus segði nøkur orð um, hvussu farast skuldi fram: "Tað verður at ganga í gjøgnum bygdina, Ánna, Fjøruna og Gjónna. Eisini ætla vit at mála ein góðan part av Bygdarhúsinum." Á leið soleiðis plaga orð hansara at fella árliga, men so legði hann aftrat: "Klokkan tólv eru øll boðin til suppu og kaffi á Fornagarði." Prátað var um, at hetta ljóðaði hugnaligt, og so spjaddist fólkið.
Tú sást fólk í bønum, tú sást fólk í Ánni, í Gjónni, runt um í bygdini, í allari fjøruni - líka eystur á Maliniklett. Bygdarhúsið - uttan - var átøkt eini meyrutúvu: málarar á takinum, á síðunum, í vindeygunum og við grundina - og onkur stríddist við tann høga skorsteinin. Áðrenn tú visti av, var klokkan 12, og kósin sett heim á Fornagarð. Her var sanniliga komandi. Fornagarðsfólk, við Fríðgerð á odda, borðreiddu við feskari bollasuppu - í bollum - og kaffi/te við trimum leskiligum skuffukakum afturvið. Tað frálíka góða veðrið var prikkurin, ið gjørdi tað, at øll kundu sita úti á berajólum og njóta búkliga og sálarliga føðslu. Eg segði øll - og tað av røttum. Fríðgerð segði, at hon hevði brúkt 69 bollar (framborið boddlar), so manntalið var virðiliga skrásett. Tøkk fái tit á Fornagarði fyri blíðskapin.
Av Fornagarði var rudding og máling aftur á skránni. Símun hjá Sigurdi tók sær av Gjónni við eini stórari og kraftmiklari vatnslangu. Tað riggaði væl, men tá ið hann skuldi spula á Gjónni og onkrar stoyptar rennur, segði slangan stopp, og hann mátti tískil gevast í hálvum gekki. Spell. Góðveðrið førdi tað við sær, at fólk totaðust líka til klokkan fimm, tá ið Gjáargarður kom í Bygdarhúsið við døgurða. Tey við okkara borð lótu væl at smakkinum og tosaðu um, hvørt hetta var hamburgari ella grísur. Ikki eri eg stinnur á økinum, men eg haldi, at tey samdust um, at tað var grísur - við rísi og sós. Drekkamuður stóð á borðunum, so eitt hugnaligt prát við kaffikoppinum var ikki at forsmáa. Fólk lótu væl at degnum og nógv kom burturúr. Aftur í ár fekk Bygdarhúsið ein umgang, og nú manglar so lítið í, at alt er málað frá grund til skorsteinskrans, at nakrir knáir fírar bóðu Sofus keypa tað írestandi málingina, so skuldu teir klína hana uppá onkran leygardag.
Hetta var ein góður ruddingardagur, men hann átti at verið seinni, tí seyðurin sparlar til tann 15.mei.


text:
Kap Verde
Grønhøvdaoyggjar ella Kabo Verdi (portugisiskt: "Ilhas do Cabo Verde") er oyggjabólkur uttanfyri afrikonsku vesturstrondini. Oyggjarnar kallast eisini Kap Verde Oyggjarnar. Málið er portugisiskt. Hetta er ein oyggjabólkur, til støddar 4.000 ferkilometrar (3 x Føroyar) sum liggja umleið 600 km. vestanfyri Senegal í Afrika. Kap Verde umfata 10 størri og fimm smærri oyggjar. Tann størsta Sao Tiago er 1.000 km2 ella umleið fýra ferðir størri enn Eysturoy. Fólkatalið er umleið 506.000.
Upprunaliga vóru oyggjarnar eitt portugisiskt hjáland, men tað gjørdist sjálvstøðugt í 1975 eins og hini portugisisku hjálondini í Afrika. Men mótsatt teimum hevur friður verið á Kap Verde. Málið tey tosað er kreolskt, ein blandingur av portugisiskum og upprunamáli. Men skriftmálið er portugisiskt, sum eisini øll duga, eins og vit duga danskt.


text:
Í dag fyllir hesin trýss ár. Hann er ikki listamaður, men er allíkavæl ein av týdningarmestu persónunum innan føroyska samtíðarlist. Tað er Jan Andersson, litografur, sum á myndini stillar upp sum model til nýggjastu altartalvumyndina hjá Torbirni Olsen (hetta er ein brotmynd av altartalvuni). Jan Andersson varð útlærdur litografur hjá I.C.Sørensen og stovnaði upprunaliga Grafiska Verkstaðin í Hjørring, tá I.C.Sørensen flutti til Århus. Sum menniskja er Jan Andersson sannur sangvinikari, hann er skemtiligur og lívsglaður maður, honum dámar alt tað góða í lívinum, tónleikin ikki minst og hansara góða lag smittar umhvørvið við góðari orku. Hann er ómetaliga dugnaligur og væl dámdur litografur, og tessvegna verður hann í heilum biðin um at halda skeið uttanlands. Vit eru í grundini heppin, at hann valdi at búseta seg her í Føroyum, tí hetta hevur ført við sær ein streym av dugnaligum listafólkum higar og tað hevur aftur havt mong positiv ringárin við sær. Síðan Grafiski Verkstaður Føroya, sum í dag eitur Steinprent, varð stovnaður fyri fimtan árum síðani, hevur føroysk list upplivað stóra framgongd. Fyri mong føroysk listafólk hava Jan Andersson og Fríða Matras Brekku havt alstóran týdning, á verkstaðnum hjá teimum eru nøkur av týdningarmestu høvuðsverkunum innan føroyska myndlist gjørd, men verkstaðurin hevur av sonnum eisini týdning í einum nógv størri perspektivi. Hetta kemst av einum ósvitaligum ansi fyri góðsku og einari brennandi dedikatión, sum er heilt einastandandi og sum ber av øllum. Hansara optismisma skapar møguleikar har sum onnur mest síggja forðingar. Hann er víðagitin fyri sín tøkniliga kunnleika og vitan um steinprentstøknið, sum ger hann føran fyri at gera hugskotini hjá listafólkunum til veruleika. Tá hann samstundis er sjáldsama hjartagóður, sosialur, arbeiðssamur og ómetaliga opin persónur, ja so gerast úrslitini oftast ómetaliga góð. Hesum vita listafólkini av og tí er bíðirøðin at kalla endaleys av listafólkum úr norðurlondum og aðrastaðni við, sum vilja sleppa at arbeiða í Steinprenti.
Í einum bóklingi, sum fyri tíggju árum síðani varð framleiddur í sambandi við framsýningina Tryk á Norðurbryggjuni, skrivaði listamaðurin Bjørn Nørgaard um Steinprent: "Et værksted har en ånd, en sjæl, eller rettere en besjæling af de ting, der udføres i værkstedet. Først de personer, der er værkstedet: Jan og Fríða og den modtagelse, man får som kunstner og gæst. Man starter som fremmed og langsomt lukkes man ind i samarbejdets fintmaskede net af muligheder, ideer, tanker, samtaler og dette og hint. Der kommer besøgende, få kender man, andre møder man første gang, så næste gang og næste gang. Værkstedet bliver et samlingspunkt, hvor mennesker mødes; det er ikke blot en praktisk foranstaltning, hvor vi hurtigt og billigt skal fremstille så megen kunst som muligt...". - Tað er so øgiliga nógv annað, sum eg kundi funnið uppá at skriva um tann risastóra munin, sum Jan Andersson ger fyri okkara samfelag, men eg haldi, at lýsingin hjá Nørgaard er stuttlig at taka fram sum eitt dømi um hvussu Jan alla tíðina er í fullsving, tí í skrivandi stund verða fyrireikingar gjørdar í sambandi við eina nýggja framsýning hjá Steinprenti á Norðurbryggjuni, sum letur upp 8.mai og samstundis fyrireika tey eitt nýtt stórt grafiskt verk hjá Bjørn Nørgaard, sum eftir øllum at døma setur øðrvísi krøv til steinprentaran á Skálatrøð. Um hann fer at lúka hesi óvanligu krøvini veit eg ikki, men eg eri vís í, at tað fer at koma okkurt nýtt, okkurt listarliga áhugavert burturúr. Vit ynskja Jan Andersson hjartaliga til lukku við 60 ára føðingardegnum.


text:
Streetart í Føroyum hevði komið væl við 5. mai 2013 - Anný
Í Berlin er streetart aldrin keðuligt ella inaktiv. Har er altíð nógv nýtt,
merkisverdigt og spennandi list úti á gøtuni.
Eg havi aldrin áður sjálv verið í Berlin, men skjótast gjørligt taki eg fyrsta
flogfar, og taki býin við storm. Tó havi eg lisið alt, sum til ber, um Berlins
grafiskugøtur, og eg kann klárt viðmæla øll – áhugaði innan streetart ella ikki-at hugnema Berlins flotta, áhugaverda og
virðingarverda streetart miljø-
Eg haldi at streetart er ótrúliga
flott, eg haldi eisini tað gevur eitt so gott huglag í gøtumyndini. Tað
hevur eina vissa sjarmu, ið gevur einum eina meira listaliga fatan av býnum.
Tað er júst tað vit mangla í Føroyum. Streetart á gomlu húsaveggjarnar
hevði verið feitasta nakrantíð.
Sjálvandi síggji eg væl, hví summi halda tað verða herverk, men um vit nú
kunnu finna út av, at gera okkurt ið er vert at hyggja at, ella okkurt sum gevur
okkum eina serstaka fatan, vil eg frámerkja tað sum list, ið eg eins heldur
ikki síggji sum herverk. Nú mugu tit ikki misskilja meg, eg meini ei heldur at vit her eftir skulu ganga "nuts" og fanatisk mála býin ælabogans litir, og skriva alt møguligt diskriminerandi lort á privat hús, um eigari ikki hevur hug til tað. Men vit burdu haft eitt stað, har tað var lógligt at útrykkja sína listaligu síðu.
Ein chill sangur til hetta so fagra sunnudagsveðri


text:
Mikukvøldið 11. apríl kl 19:00 sýnir Tónleika- og Dramabreytin í 10. flokki í Fuglafjarðar skúla og skúlanum á Ziskatrøð fram sangleikin “Eitt veruligt ævintýr”. Hesin ungdómsleikurin er fyri øll – bæði stór og smá.
”Eitt veruligt ævintýr” er ein stuttligur og spennandi sangleikur, ið fer fram í tveimum heimum – einum ævintýrheimi og so eisini so eisini í einum veruligum, vanligum skúla. Vit hitta allar teir kendu ævintýr’figurarnar’, t.d. Snjóhvítu, Øskufíu og stjúksystrarnar, Tornarósu, Prinsin á hvíta hestinum, Hans og Gretu, Klokkublómu, Reyðhettu, Gandaspegilin, Veiðimannin og fleiri onnur. Tá Gandaspegilin av óvart kemur at nevna, at hann kann senda ævintýrfólk inn í ’veruleikan’ fyri óndu stjúksystrunum hjá Øskufíu, verður alt ein ruðuleiki. Systrarnar fara ígjøgnum spegilin inn í veruleikan – beint inn í ein vanligan skúla. Tær koma skjótt í hóslag við Grímhild, Óðin og teirra harkalið, og so hendir mangt og hvat.
Sangleikurin hevur alt tað, ið ein slíkur leikur eigur at hava: góðan tónleik, sang, sjónleik og dans, og eru tað næmingarnir sjálvir, ið spæla bæði tónleik og sjónleik.
Tað eru lærararnir, Marjun Djurhuus og Bárður á Lakjuni, ið hava sangleikin undir hond. Leikurin er leystliga týddur úr enskum. Bárður hevur gjørt orð og løg til sangirnar og lagt tónleikin til rættis.
Atgongumerki á 100 kr kunnu bíleggjast á Kunningarstovuni í Fuglafirði, Kunningarstovuni í Saltangará og á tlf 222443 (Bárður á Lakjuni). Ikki seld atgongumerki verða seld við dyrnar 1 tíma undan sýning.


text:
Framtak kan saman við øðrum fíggjarligum íleggjarum vera við til at lyfta í felag, har vágin er stórur. Framtak kann eisini, sum íleggjari veita fígging til menningarstigið í eini verkætlan, har aðrir íleggjarar ikki taka við, fyrr enn verkætlanin er komin longur ávegis.
Er tú júst byrjað/ur virksemi og sostatt nýggj/ur á marknaðinum, men hevur fyngið rættuliga góða gongd á søluna og tí manglar fígging fyri at vaksa um virksemi, kunnu vit vera við og hjálpa tær víðari.
Tað kann ofta vera trupult í fyrstani at fáa neyðugu bankafíggingina, tá fyritøkan er nýggj, og tí ikki hevur tey neyðugu søguligu fíggjartølini at vísa eina søguliga gongd. Hetta kann t.d. vera tøl fyri sølu og framleiðslu, sum ofta er ein treyt fyri at fíggjarstovnar kunnu vera við at fíggja. Tá kann Framtak í summum førum vera við til at hjálpa við at fíggja vøksturin.
Vit kunnu hjálpa nýggjum fyritøkum, sum longu eru í gongd og hava eina ávísa sølu, at fáa enn størri ferð á vøksturin. Um fíggjarstovnarnir ikki kunnu koma við øllum neyðuga kapitalinum, so kunnu vit vera við og samstarva við bankan og møguliga grannskoðaran um at snikka bestu loysnina fyri tína fyritøku.
Okkara íløga er tó treytað av, at annar íleggjari ella banki veitir eins stóra upphædd í partapeningi og/ella láni.
Íverksetarafeløg í Føroyum
Kom í gongd við títt virksemi við 1 kr.
Nú ber til at stovna íverksetarafeløg í Føroyum. Hetta inniber m.a. at ein kann koma í gongd við sítt virksemi við einum kapitali á 1,- kr. Felagið skal tó samla 25% av árliga yvirskotinum upptil felagskapitalurin er áljóðandi 50.000 kr.
Ymiskar broytingar í partafelagslógini eru gjørdar, sum hava til endamáls at gera tað lættari at stovna og reka vinnufyritøkur.
Til ber nú hjá íverksetarum, sum hava hug at seta gongd á fyritøku, og sum hevur handilsligar møguleikar, men sum í byrjanini ikki hevur tørv á størri kapitalgrundarlagi, at stovna felag og koma lættari ígongd. Eitt íverksetarafelag er eitt kapitalfelag, har ábyrgdin er avmarkað, og eigararnir ikki hefta persónliga fyri skyldur felagsins. Sostatt var frá 1. Januar 2017 møguligt at seta á stovn íverksetarafelag við avmarkaðari ábyrgd við einum kapitali á 1 kr.
Sostatt kunnu íverksetarar nú stovna fyritøku innan fyri vinnufelagasrættarligar rammur við fíggjarliga avmarkaðari ábyrd.
Íverksetarafeløg skulu skrásetast hjá Skráseting Føroya.


text:
Eyka býráðsfundur 15. juni 2006
1.
J. nr. 132 – 05/00074
Út- og umbygging av Runavíkar kommunuskúla.
-Mentanarnevndin hevur á fundi 15/05-2006 mælt til at arbeitt verður víðari við samlaðu ætlanini, byggistig ABCDE, og at fíggjarnevndin kannar, hvussu samlaða verkætlanin kann fíggjast, uttan at hetta gongur útyvir tann metta árliga íløgutørvin annars hjá býráðnum, sambært langtíðar fíggjarætlanini.
-Fíggjarnevndin hevur á fundi 11/06-2006 mælt til at byggiætlanin ABCDE, fyri ein samlaðan íløgukarm uppá uml. 85 mió. kr. v/innbúgvi og at ætlanin verður fíggjað partvís úr gjaldførinum og partvís við lántøku.
-Býráðið samtykti at taka undir við tilmælinum frá mentanarnevndini og fíggjarnevndini.
2.
J. nr. 243 – 04/00460
Fígging av verkætlanini “Fótbóltshøll í Skálafirði”.
Kommunala íløgan av verkætlanini er 16 mill. kr. og parturin hjá Runavíkar kommunu verður uml. 3.635.400,00 kr.
-Fíggjarnevndin hevur á fundi 11/06-2006 mælt til at Runavíkar kommuna:
· rindar sín part av ætlanini, treytað av at ætlanin heldur seg innanfyri lýstu fíggjarrammuna.
rindar sín part yvir 15 ár við 242.360,00 um árið umframt rentur.
rindar byrjunargjald á 70 kr per íbúgva, svarandi til 259.000 kr, til arbeiðið fram ímóti endaligari støðutakan.
-Býráðið samtykti at taka undir við tilmælinum frá fíggjarnevndini.
3.
J. nr. 016-06/0498
Møgulig umskipan av býráðnum frá 1. sept. 2006.
-Býráðið samtykti at velja Hans J. Lamhauge til býráðsformann.
Hans J. Lamhauge verður formaður í fíggjarnevndini og Rodmundur Nielsen verður formaður í byggi- og býarskipanarnevndini og limur í Sosialu nevnd.


text:
Svínoy
Nú eru vit á veg til holuna hjá Áranti. Fyrsti steðgur er hjá Manninum, sum er ein stórur steinur.
Fleiri reiður vóru í haganum, og dugnaligir myndatakarar eru í flokkinum.
Holan hjá Árant!! Hon er ikki stór, og tað sigst, at Árant fletti teir stolnu seyðirnar har. Sjálvandi mátti hetta kannast- so væl sum vit tordu..
YESSS!! 21 næmingar, Zedia og Elsebeth fóru at kanna holuna, og 21 næmingar, Zedia, Elsebeth OG Jórun eru á myndini. Øll komu upp í øllum góðum, og Jórun kom uppá hamarin!!
Kalt, kalt, kalt... men stuttligt at svimja! Vatnhundarnir úr 7.d.
Uden mad og drikke duer helten ikke!! 4 pylsur í part og restin til likkurnar.
Spennandi vitjan hjá Heidi og Jógvan Kristin!
Høsnarungar, kalkunir, smálomb, hundar, trampolin, ísar.. Hugnaligt og forkunnugt!
Vit takka fyri gestablídni.
Nú leingast øll eftir Klaksvík og eini heitari song.
Kassin við taskum og restum stendur eisini klár.
Túsund takk fyri ein deiligan og ógloymandi dag!!


text:
Ingi Samuelsen
03.07.2014 - 20:18
Mentan > Mentan > Stevnur & festivalar
Í annaðkvøld verður startskotið til nýggjasta festivalin á føroysku summarskránni. Liva-festivalurin eitur tónleikaliga veitslan, ið verður á gamla vøllinum á Sevmýri á Tvøroyri fríggjakvøldið og leygarkvøldið.
Skráin er nú klár. The Dreams og Svangah verða høvuðsnøvn fríggjakvøldið og Mike Tramp og Black Ingvars leygarkvøldið
Mike Tramp er kendur, fyrst sum ein av røddunum í Vesterbro Ungdomsgård, seinni sum forsangari í Mabel og seinni aftur í amerikanska tungmálmsbólkinum White Lion, sum gjørdust víðakendir við lagnum “When the Children Cry”.
Black Ingvars eru sviar. Teir eru kendir fyri sínu sera fangandi endurinnspælingar av kendum pop- og dansband-løgum og sínar lívligu og serligu framførslur.
Onnur spennandi nøvn á Liva festivalinum eru Vágaverk, Byrta, Hanus G., Eyðun Nolsøe og onnur.
Skráin fyri Liva-festivalin sæst her
Servøran hjá Black Ingvars er at lata kendar popsangir, barnasangir, sunnudagsskúlasangir og enntá svenska tjóðsangin í teirra egna rokk-ham. Fleiri av løgum teirra eru at finnaá Youtube


text:
Kunning um ráðstevnuna “Safe Settings”
Ráðstevnan “Safe Settings” verður hildin í Føroyum í døgunum 10 – 12 mai 2018. Ráðstevnan verður fyriskipað af felagnum Føroyskir psykiatriskir sjúkrarøkarfrøðingar í samstarvi við Horatio, ið er felagsskapur fyri Evropeiskar psykiatriskar sjúkrarøktarfrøðingar.
Safe Settings vísir til fyribrygdi “tryggir karmar”, ið er ein fjøltáttað tilgongd. Á ráðstevnuni verður millum annað tosað um, hvønn týdning menniskjalig sambond og umhvørvi hava fyri tryggleikan hjá bæði sjúklingum, avvarðandi og starvsfólkum. Menniskjalig sambond og umhvørvi fevna um øll tey støð, har atlit verður tikið til sálarheilsuna hjá menniskjanum, so sum skúlar, barnagarðar, røktarheim, sjúkrahús og fongsul.
At arbeiða innan økir, sum umfata sálarheilsuna hjá menniskjanum er bæði áhugavert og ein serstakliga týdningarmikil uppgáva. Menniskjað er ein kompleks vera, og fyri at vaksa og mennast, er neyðugt at kenna seg tryggan í dagliga umhvørvinum. Endamálið við ráðstevnuni er, við hesum í huga, at varpa ljós á og umrøða hvønn týdning tryggir karmar hava á sálarheilsuna hjá tí einstaka.
Nærri kunning um ráðstevnuna td. skrá og kostnaður er at síggja her
Vinarliga
Føroyskir psykiatriskir sjúkrarøktarfrøðingar


text:
Hava tit eina flaggrøðu, gamla ella nýggja, at leggja út á Snar, eru tit vælkomin at senda hana til snar@(if you can see this please update your browser)snar.fo
Góðu føroyingar.
Í dag savnast vit um Merkið og minnast, at tað eru 71 ár síðan, at tað fekk sína viðurkenning sum okkara tjóðarflagg.
Flaggdagurin, 25. apríl, er einasti alment viðurkendi føroyski hátíðardagur. Sprottin úr okkara egnu stremban fyri viðurkenning sum tjóð. Ólavsøkan eins og allir hinir hátíðardagarnir hava sín uppruna úr aðrari søgu og øðrum hendingum enn okkara egnu. Hetta sigur ikki so lítið um tann serliga týdning, flaggdagurin eigur at hava fyri okkum.
Ymsar tíðir hava við sær ymisk stríð og ymsar avbjóðingar. Tá flaggið vann viðurkenning, var hetta ein varði í tjóðskaparvekingini og tilgongdini at definera okkum sum fólk. Málstríðið hevði leikað í nógv ár, politiskt vóru vit vaknað úr dvala, og nú stóð flaggið fyri framman sum týðandi tekin um, at vit eru føroyingar.
Nú halda vit hesi tjóðarmerki vera sjálvsøgd og steðga bara á ein dag sum sum hendan at minnast stríðið og søguna aftanfyri. Tíðin í dag bjóðar okkum av við øðrum átrokandi málum, sjálvt um vit á mangan hátt hava somu avbjóðing sum okkara undangongufólk fyri 50 og 100 árum síðan.
Tann avbjóðingin er, at júst vit av tilvild búgva í hesum evarska lítla sandkorni, sum William lýsir Føroyar. Mitt í tí velduga heimi. Bara tað at halda seg á lívi sum so lítið fólk er ein áhaldandi avbjóðing og krevur nógv av okkum. Áleikandi málið um danskt á miðnámsstigi er talandi dømi um vantandi dirvi og álit á føroyskt sum mentanarberandi mál. Tað er ein áminning um, at málstríðið er ikki av, tað skiftir bara ham og minnir okkum á, at tað alsamt er neyðugt at berjast fyri at geva føroyskum fremsta pláss í Føroyum og at geva ungdómi okkara besta førleika at tosa við umheimin.
Og tak fólkatalið, sum er stagnerað ella í veruleikanum minkar. Ein ovurstór avbjóðing. Tað hava vit vitað leingi, og tí er alneyðugt, at vit gera nakað nú, tí avleiðingarnar av, at okkum vantar alt hetta unga fólkið og ikki minst kvinnurnar, eru eyðsýndar og álvarsligar. Tí eigur ábyrgdin at vakna í okkum. Hon eigur at fáa okkum at ressast og siga, at her gera vit øll mun!
Ein og hvør tjóð má tilvitað menna seg fyri at flyta seg inn í framtíðina, og tí er neyðugt at steðga á og meta um, hvørt vit eru á rættari leið. Hvussu er við okkara mannarættindum, fólkaræði, javnstøðu, kappingarføri og øllum tí, sum skapar eitt virkið og virðiligt samfelag? Vit tosa áhaldandi um tilfeingið í sjónum, men sjáldan geva vit okkara fólkatilfeingi ans. Tilfeinginum hjá okkum vaksnu og hjá okkara dugnaliga unga ættarliði, sum vil menna sínar førleikar innan list, ítrótt, vísindi og tøkni. Hetta eru alt dygdir, sum heimurin og framtíðin krevja, og har vit so fegin eisini vilja hava okkara sess.
Tí eiga vit at spyrja okkum, um vit geva hesum røttu virðingina. Um vit leggja røttu lunnarnar undir, at unga fólkið kann støðast í Føroyum, eisini eftir lokið miðnámsprógv. Um vit gera nóg nógv, so at fleiri flyta heim aftur eftir lokna útbúgving.
Eg haldi ikki, at vit duga hetta nóg væl. Lestrarplássini á lærdum háskúla í Føroyum eru ov fá, og tí fer alt ov nógv ungt fólk av landinum. Aldursbólkurin millum 20 og 35 ár er undirumboðaður í Føroyum, og samfelagið ber týðilig merki av at mangla tann dynamikk, sum hesin aldursbólkur skapar. Tey flyta burtur í ungum aldri, finna sær útlendskan maka og festa røtur burturi frá heimarók.
Vilja vit Føroyum væl, so tørvar okkum eitt stórt, sterkt og fjølbroytt lið av kvinnum og monnum, ungdómi og børnum. Tí mugu vit siga ja til meiri útbúgving, til gransking, til javnstøðu, til burðardygga fiskivinnu, til varandi orkukeldur, til ymiskleika og til fólk úr øðrum londum, sum vilja virka her.
Í dag, á flaggdegi okkara, er eisini løtan at spyrja: Hvørji kenna seg í veruleikanum at hoyra til tann felagsskap, sum fylkist undir Merkinum? Munnu tað vera øll fólk í Føroyum? Heimafólk sum gestir, ið búgva og arbeiða her, og allir teir mongu føroyingar, sum búgva uttanlands? Eg ivist. Men eg veit, at okkum tørvar tey øll í okkara felagsskapi, og tí er tað okkara skylda at virða tey og knýta tey at okkum, so at vit eru fleiri um at lyfta byrðarnar og geva okkara íkast til framburð fyri landið.
Fyri tað um nógvir væl lærdir føroyingar hava búsett seg uttanlands eina tíð ella med alla, mugu vit ikki gloyma, at teirra tørvur á Merkinum sum felags identiteti er líka sterkur – um ikki sterkari – enn hjá okkum fastbúgvandi. Teir vilja eisini gera sítt fyri føðilandið, og tí mugu vit definera okkum breiðari sum fólk enn tey 50.000, ið búgva á 62 stigum norður. Vit mugu fata Føroyar sum eina politiska og mentanarliga eind! Sum eitt heimsumfatandi netverk av føroyingum, ið eru spjaddir um allan heim, men sum halda fast við sín samleika og sum á sín hátt virka Føroyum at gagni. Tað snýr seg um at víðka sjónarringin og at telja øll við – tí vit gera øll mun!
Og fyrst og fremst krevst av okkum øllum, at vit skilja týdningin av at semjast um tey mál, sum avgera okkara framtíð. At vit semjast um at raðfesta útbúgvingar, tí eitt sterkt universitet dregur lært fólk til sín. At vit semjast um, at tað at fáa fólk at flyta til og trívast í Føroyum er ein avbjóðing, sum vit eru felags um. At vit tí gevast at togast um Havnina og bygdirnar, lata fáfongdina fara og gerast vinnarar í felagsskapi í staðin fyri at tapa hvør sær.
Í dag, á flaggdegi okkara, undir Merkinum, skulu vit loyva okkum at vera eitt fólk. Ein tjóð. Vit hava ómetaliga nógv virðismikið at byggja á og at vera errin av. Okkara søgu og mentan, náttúru, fólki og tilfeingi. Vit skylda heilt einfalt okkara forfedrum og komandi ættarliðum, at vit savnast um hesi virðir og seta okkum virðilig og ítøkilig mál fyri at skapa framburð og flyta landið framá.
Takk fyri.